## Zakon o biljnom zdravstvu

### NN 75/2005 (20.6.2005.), Zakon o biljnom zdravstvu

# HRVATSKI SABOR

**1467**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O BILJNOM ZDRAVSTVU

Proglašavam Zakon o biljnom zdravstvu koji je
Hrvatski sabor donio na sjednici 3. lipnja 2005. godine.

Broj: 01-081-05-2120/2

Zagreb, 10. lipnja 2005.

Predsjednik

Republike Hrvatske

**Stjepan Mesić**, v. r.

## ZAKON

### O BILJNOM ZDRAVSTVU

I. TEMELJNE ODREDBE

*Sadržaj Zakona*

Članak 1.

Ovim se Zakonom uređuje zdravstvena zaštita
bilja, uključujući i biološku zaštitu bilja; mjere sprječavanja unošenja i
širenja te mjere suzbijanja štetnih organizama na bilju, biljnim proizvodima i
drugim nadziranim predmetima; način prikupljanja i razmjene podataka i
informacija te informacijski sustav; financiranje, naknade i odštete; ustroj i
provedba zdravstvene zaštite bilja i inspekcijski nadzor.

*Biljno zdravstvo*

Članak 2.

(1) Biljno zdravstvo obuhvaća:

– zaštitu bilja, biljnih proizvoda i drugih
nadziranih predmeta od štetnih organizama,

– sprječavanje unošenja i širenja štetnih
organizama i njihovo suzbijanje primjenom fitosanitarnih
mjera,

– utvrđivanje prisutnosti i određivanje štetnih
organizama,

– omogućavanje optimalne proizvodnje bilja i
trgovine biljem,

– zaštitu okoliša od posljedica djelovanja
štetnih organizama.

(2) Biljno zdravstvo provodi se:

– stalnim nadzorom nad biljem tijekom vegetacije
te biljem i biljnim proizvodima u skladištima i tijekom prijevoza,

– praćenjem štetnih organizama i procjenom
opasnosti od štetnih organizama te njihovim suzbijanjem,

– fitosanitarnim nadzorom
nad unošenjem i širenjem organizama štetnih za bilje i biljne proizvode,

– fitosanitarnim
nadzorom pri izvozu pošiljaka bilja i biljnih proizvoda za koje druge zemlje
postavljaju posebne fitosanitarne zahtjeve,

– posebnim nadzorom nad štetnim organizmima,
osobito fitosanitarnim pregledom, planiranim
praćenjem zdravstvenoga stanja bilja i sustavnim istraživanjima,

– fitosanitarnim
pregledima bilja i biljnih proizvoda na području Republike Hrvatske i
izdavanjem biljnih putovnica, fitosanitarnih certifikata
i drugih službenih dokumenata i akata,

– provedbom fitosanitarnih
mjera,

– provedbom inspekcijskog nadzora u svezi s
utvrđivanjem zdravstvenog stanja bilja,

– obavljanjem drugih poslova propisanih ovim
Zakonom i propisima donesenim na temelju ovoga Zakona.

*Značenje izraza*

Članak 3.

Izrazi koji se rabe u ovome Zakonu imaju
sljedeće značenje:

1. *Zdravstvena
zaštita bilja* jest zaštita bilja, biljnih proizvoda i drugih nadziranih
predmeta od štetnih organizama primjenom fitosanitarnih
mjera.

2. *Biološka
zaštita bilja* jest suzbijanje štetnih organizama u poljoprivredi i
šumarstvu primjenom živih prirodnih neprijatelja, antagonista ili konkurenata,
njihovih produkata te drugih organizama koji se mogu sami razmnožavati.

3. *Bilje*
je živo bilje i njegovi dijelovi, uključujući sjeme.

a) Živi biljni dijelovi jesu:

– plodovi, u botaničkom smislu, osim onih duboko
zamrznutih,

– povrće, osim onog duboko zamrznutog,

– gomolji, podanci,
lukovice i drugi podzemni organi za razmnožavanje,

– rezano cvijeće,

– grane s lišćem,

– rezana stabla s lišćem,

– listovi, lišće,

– kulture biljnoga tkiva,

– živa pelud,

– pupovi, reznice, plemke,

– svi ostali dijelovi bilja ako je tako
propisano.

b) Sjeme je sjeme, u botaničkom smislu,
namijenjeno sjetvi.

4. *Biljni
proizvodi* jesu proizvodi biljnog podrijetla, neobrađeni ili obrađeni
jednostavnim postupkom, koji ne pripadaju u bilje navedeno u točki 3. ovoga
članka.

Biljni proizvod jest i drvo koje je u cijelosti
ili djelomično zadržalo svoju prirodnu oblu površinu, s korom ili bez nje, kao
i drvo u obliku strugotine, iverja, piljevine i drugoga drvnog otpada, ili
paleta i sandučastih paleta te ostali drveni
materijal za pakiranje koji se rabi u prijevozu svih vrsta roba, ako je taj
materijal fitosanitarna opasnost.

5. *Sadnja
ili sjetva* jest stavljanje bilja u tlo ili drugi medij da bi se osigurao
njegov daljnji rast, generativno ili vegetativno razmnožavanje.

6. *Bilje
namijenjeno sadnji ili sjetvi* jest:

– bilje koje je posađeno ili posijano, s
namjerom da ostane posađeno ili posijano ili da se presadi nakon unošenja,

– bilje koje nije posađeno ili posijano u
trenutku unošenja, ali je namijenjeno sadnji ili sjetvi nakon unošenja.

7. *Drugi
nadzirani predmeti* jesu zemljišta, skladišta, objekti i pogoni za preradu,
ambalaža, prijevozna sredstva, kontejneri, tlo i svaki drugi organizam, predmet
ili materijal u kojem se može nalaziti štetni organizam ili se njime može
širiti i zbog kojih treba uvesti fitosanitarne mjere.

8. *Štetni
organizmi* jesu one vrste, sojevi ili biotipovi
biljaka, životinja i drugih patogenih organizama koji su štetni za bilje ili
biljne proizvode.

9. *Zavičajna
vrsta* jest vrsta koja prirodno obitava u određenom ekološkom sustavu nekoga
područja.

10. *Strana
vrsta* jest nezavičajna vrsta koja prirodno ne
obitava u određenom ekološkom sustavu nekoga područja nego je u njega dospjela
namjernim ili nenamjernim unošenjem.

11. *Pošiljka*
je količina robe koju prati jedinstvena isprava namijenjena carinskim ili
drugim formalnostima, kao što su fitosanitarni
certifikat ili druga odgovarajuća isprava ili oznaka.

12. *Partija*
je stanovit broj jedinica iste robe koju karakterizira homogenost sadržaja i
podrijetla i koja je sastavni dio pošiljke.

13. *Fitosanitarna* *mjera*
svaki je zakonski, upravni ili drugi postupak koji se provodi u skladu s ovim
Zakonom radi sprječavanja unošenja i širenja štetnih organizama i radi njihova
suzbijanja.

14. *Zemlja
podrijetla* jest:

– za bilje: zemlja u kojoj je bilje uzgojeno,

– za biljne proizvode: zemlja u kojoj je
uzgojeno bilje od kojeg su proizvedeni biljni proizvodi,

– za druge nadzirane predmete: zemlja u kojoj su
oni prvi put izloženi zarazi štetnim organizmima.

15. *Premještanje*
je svako prenošenje ili prevoženje bilja, biljnih proizvoda i drugih nadziranih
predmeta na teritoriju Republike Hrvatske, osim premještanja unutar mjesta
proizvodnje.

16. *Mjesto
proizvodnje* svaki je posjed, polje ili više polja koja su zasebna
proizvodna jedinica, sa svim pripadajućim objektima, strojevima i opremom.

17. *Unošenje
iz trećih zemalja* svako je unošenje pošiljaka na carinsko područje
Republike Hrvatske, osim unošenja radi provoza.

18. *Unošenje
štetnog organizma* svaki je ulazak štetnog organizma u područje u kojem još
nije prisutan ili je prisutan u ograničenu opsegu.

19. *Mjesto
ulaska* jest mjesto preko kojeg se bilje, biljni proizvodi i drugi nadzirani
predmeti prvi put unose na carinsko područje Republike Hrvatske: zrakoplovna
luka za zračni prijevoz, luka za morski ili riječni prijevoz, željeznički
kolodvor za prijevoz željeznicom i carinski ured nadležan za mjesto gdje je
pošiljka prešla granicu Republike Hrvatske, za druge načine prijevoza.

20. *Izvoz*
je svako iznošenje pošiljaka iz carinskog područja Republike Hrvatske,
uključujući reeksport i privremeni izvoz.

21. *Provoz*
je svako premještanje robe pod carinskim nadzorom preko carinskog područja
Republike Hrvatske.

22. *Fitosanitarni**certifikat* jest svjedodžba o zdravstvenom stanju pošiljke koju izdaje
službeno tijelo nadležno za zdravstvenu zaštitu bilja zemlje podrijetla i koja
prati pošiljku pri uvozu, izvozu ili provozu.

23. *Fitosanitarni**certifikat* za reeksport jest svjedodžba o
zdravstvenom stanju pošiljke koja prati pošiljku pri reeksportu,
a izdaje ga službeno tijelo nadležno za zdravstvenu zaštitu bilja zemlje u koju
je pošiljka bila uvezena i u njoj je uskladištena, razdijeljena, združena s
drugom pošiljkom ili prepakirana.

24. *Biljna
putovnica* jest službena etiketa, isprava ili druga službena oznaka kojom se
potvrđuje da bilje, biljni proizvodi i drugi nadzirani predmeti koji se
premještaju unutar teritorija Republike Hrvatske udovoljavaju fitosanitarnim zahtjevima propisanim ovim Zakonom i
propisima donesenim na temelju ovoga Zakona.

25. *Posjednik
bilja, biljnih proizvoda i drugih nadziranih pred­meta* (u daljnjem tekstu:
posjednik) jest fizička ili pravna osoba koja posjeduje određeno bilje, biljne
proizvode i druge nadzirane predmete, ili se bavi njihovom proizvodnjom,
preradom, prodajom ili distribucijom, ili koja na drugi način njima raspolaže.

26. *Stalni
nadzor* jest službeni proces prikupljanja i bilježenja podataka o
prisutnosti ili odsutnosti štetnih organizama, na temelju fitosanitarnog
pregleda, praćenja zdravstvenoga stanja, sustavnog istraživanja i drugih
postupaka te drugih raspoloživih izvora.

27. *Fitosanitarni* *pregled*
jest provjera isprava, identiteta i zdravstvenog stanja bilja, biljnih
proizvoda i drugih nadziranih predmeta s namjerom da se utvrdi jesu li prisutni
štetni organizmi odnosno udovoljava li pošiljka odredbama ovoga Zakona i
propisima donesenim na temelju ovoga Zakona.

28. *Praćenje
zdravstvenog stanja (monitoring)* proces je trajne
provjere fitosanitarnog stanja.

29. *Izjava
ili mjera* službena je ako je daju odnosno poduzimaju:

– službeno tijelo druge zemlje nadležno za
biljno zdravstvo ili, u njegovo ime, drugi službenici ovlašteni i stručno
osposobljeni za izdavanje fitosanitarnih certifikata
i fitosanitarnih certifikata za reeksport,

– državni službenici nadležnih tijela državne
uprave Republike Hrvatske i pravne osobe s javnim ovlastima, pod uvjetom da su
stručno osposobljeni za poslove za koje su ovlašteni i da nemaju osobne koristi
od rezultata mjera koje poduzimaju.

30. *Službeni
uzorak* jest uzorak koji uzima nadležni inspektor, odnosno druga fizička ili
pravna osoba koja postupa na temelju ovlaštenja izdanog u skladu s ovim
Zakonom.

31. *Nadležna
uprava* jest unutarnja ustrojstvena jedinica Ministarstva poljoprivrede,
šumarstva i vodnoga gospodarstva.

II. ZDRAVSTVENA ZAŠTITA
BILJA

*Provedba zdravstvene zaštite bilja*

Članak 4.

(1) Zdravstvenu zaštitu bilja provode:

– Republika Hrvatska, putem nadležnih tijela
državne uprave,

– pravne osobe koje na temelju zakona imaju
javne ovlasti u području biljnoga zdravstva (u daljnjem tekstu: pravne osobe s
javnim ovlastima),

– pravne i fizičke osobe koje pružaju usluge
provođenja postupaka zdravstvene zaštite bilja (u daljnjem tekstu: pružatelji
usluga),

– posjednici bilja, biljnih proizvoda i drugih
nadziranih pred­meta, koji se u smislu ovoga Zakona zajednički nazivaju
provoditeljima zdravstvene zaštite bilja.

(2) Nadležna uprava usklađuje i nadzire
obavljanje poslova zdravstvene zaštite bilja koji proizlaze iz ovoga Zakona i
propisa donesenih na temelju ovoga Zakona, provodi odredbe međunarodnih
konvencija, ugovora i sporazuma iz područja biljnoga zdravstva koji obvezuju
Republiku Hrvatsku i razmjenjuje informacije s drugim nacionalnim
organizacijama i drugim provoditeljima zdravstvene zaštite bilja.

*Obveze tijela državne uprave, pravnih osoba s javnim
ovlastima i pružatelja usluga*

Članak 5.

(1) Radi pravovremenog otkrivanja štetnih
organizama, izvještavanja o njihovoj pojavi i širenju te njihova suzbijanja,
nadležna tijela državne uprave, pravne osobe s javnim ovlastima i pružatelji
usluga obvezni su provoditi stalni nadzor odnosno surađivati u provođenju
stalnog nadzora nad biljem, biljnim proizvodima, zemljištem, objektima i
pogonima za preradu, skladištenje i čuvanje bilja i biljnih proizvoda te
prijevoznim sredstvima kojima se oni prevoze.

(2) O svakoj novoj i neuobičajenoj pojavi
štetnog organizma pravne i fizičke osobe iz stavka 1. ovoga članka obvezne su
odmah izvijestiti nadležnog inspektora, koji o tome odmah izvješćuje nad­ležnu upravu.

(3) Provoditelji zdravstvene zaštite bilja u
području šumarstva obvezni su, osim u skladu s ovim Zakonom, djelovati i u
skladu sa zakonima i drugim propisima kojima se uređuje područje šumarstva.

*Obveze posjednika i izvještajno-prognozni poslovi*

Članak 6.

(1) Posjednici su radi otkrivanja pojave i sprječavanja
širenja štetnih organizama obvezni pregledavati bilje koje uzgajaju,
uključujući obrađene površine, slobodnorastuće bilje,
pogone za preradu, skladištenje i čuvanje te sredstva za prijevoz bilja,
biljnih proizvoda i drugih nadziranih predmeta, bilo da su njihovi vlasnici ili
ih na drugi način upotrebljavaju i postupaju s njima.

(2) O svakoj novoj i neuobičajenoj pojavi
štetnog organizma posjednici su obvezni odmah izvijestiti nadležnog inspektora,
odnosno druge provoditelje zdravstvene zaštite bilja koji o tome odmah
izvješćuju nadležnu upravu.

(3) Radi sprječavanja širenja i radi uništavanja
štetnih organizama posjednik bilja obvezan je provoditi mjere koje odredi
nadležna uprava.

(4) Ako posjednik ne provede mjere iz stavka 3.
ovoga članka, nadležni će inspektor na trošak posjednika povjeriti izvršenje
tih mjera pružateljima usluga iz članka 4. stavka 1. podstavka 3. ovoga Zakona.

(5) Radi pravovremenog upozoravanja posjednika o
pojavi štetnih organizama i davanja preporuka za njihovo suzbijanje obavljaju
se izvještajno-prognozni poslovi.

(6) Ministar donosi program
izvještajno-prognoznih poslova iz stavka 5. ovoga članka i određuje nositelje i
provoditelje toga programa.

III. SPRJEČAVANJE
UNOŠENJA I ŠIRENJA ŠTETNIH ORGANIZAMA TE NJIHOVO SUZBIJANJE

A. OPĆE ODREDBE

***1. Štetni organizmi,
bilje, biljni proizvodi i drugi nadzirani predmeti***

*Popisi štetnih organizama*

Članak 7.

(1) Štetni organizmi razvrstavaju se prema
stupnju opasnosti za bilje i biljne proizvode i opstanak pojedinih vrsta bilja i
opasnosti za nastanak velikih ekonomskih šteta koje mogu prouzročiti.

(2) Štetni organizmi osobite opasnosti za bilje
i biljne proizvode razvrstani su u sljedeće popise, odnosno dijelove popisa:

1. Popis I., dio A, i Popis II., dio A, koji se
odnose na zabranu unošenja štetnih organizama, bilja i biljnih proizvoda iz
trećih zemalja na teritorij Republike Hrvatske,

2. Popis I., dio B, i Popis II., dio B, koji se
odnose na zabranu unošenja štetnih organizama, bilja i biljnih proizvoda u
određena zaštićena područja.

(3) Sadržaj popisa iz stavka 2. ovoga članka
propisuje ministar poljoprivrede, šumarstva i vodnoga gospodarstva (u daljnjem
tekstu: ministar).

*Popisi bilja, biljnih proizvoda i drugih nadziranih predmeta*

Članak 8.

(1) Bilje, biljni proizvodi i drugi nadzirani
predmeti kojima se mogu prenijeti štetni organizmi iz članka 7. stavka 2. ovoga
Zakona, razvrstani su u sljedeće popise, odnosno dijelove popisa:

1. Popis III., dio A, koji se odnosi na zabranu
unošenja bilja, biljnih proizvoda i drugih nadziranih predmeta iz trećih
zemalja,

2. Popis III., dio B, koji se odnosi na zabranu
unošenja bilja, biljnih proizvoda i drugih nadziranih predmeta u određena
zaštićena područja,

3. Popis IV., dio A, koji se odnosi na posebne fitosanitarne zahtjeve koji moraju biti ispunjeni pri
unošenju i premještanju bilja, biljnih proizvoda i drugih nadziranih predmeta,

4. Popis IV., dio B, koji se odnosi na posebne fitosanitarne zahtjeve koji moraju biti ispunjeni pri
unošenju bilja, biljnih proizvoda i drugih nadziranih predmeta u određena
zaštićena područja i premještanju unutar tih područja,

5. Popis V., dio A., koji se odnosi na bilje,
biljne proizvode i druge nadzirane predmete koji moraju biti pregledani prije
premještanja i obuhvaća:

– Popis V., dio A, odjeljak I., koji se odnosi
na bilje, biljne proizvode i druge nadzirane predmete koji moraju biti
pregledani prije premještanja unutar Republike Hrvatske i koje mora pratiti
biljna putovnica,

– Popis V., dio A, odjeljak II., koji se odnosi
na bilje, biljne proizvode i druge nadzirane predmete koji moraju biti
pregledani prije unošenja u određena zaštićena područja i premještanja unutar
tih područja i koje mora pratiti biljna putovnica za određeno zaštićeno
područje,

6. Popis V., dio B, koji se odnosi na bilje,
biljne proizvode i druge nadzirane predmete koji moraju biti pregledani pri
unošenju iz trećih zemalja i obuhvaća:

– Popis V., dio B, odjeljak I., koji se odnosi
na bilje, biljne proizvode i druge nadzirane predmete koji moraju biti
pregledani pri unošenju iz trećih zemalja i kojima se mogu prenijeti štetni
organizmi značajni za cijeli teritorij Republike Hrvatske,

– Popis V., dio B, odjeljak II., koji se odnosi
na bilje, biljne proizvode i druge nadzirane predmete koji moraju biti
pregledani pri unošenju u određena zaštićena područja i kojima se mogu
prenijeti štetni organizmi značajni za ta zaštićena područja,

7. Popis VI., koji se odnosi na bilje i biljne
proizvode za koje se mogu propisati posebni fitosanitarni
zahtjevi.

(2) Sadržaj popisa iz stavka 1. ovoga članka
propisuje ministar.

*Stalni nadzor*

Članak 9.

Radi sprječavanja unošenja i širenja štetnih
organizama provodi se stalni nadzor nad biljem, biljnim proizvodima i drugim
nadziranim predmetima te mjere propisane ovim Zakonom i drugim propisima
donesenim na temelju ovoga Zakona.

*Otkrivanje pojave štetnog organizma*

Članak 10.

(1) Ako posjednik ili bilo koja druga osoba koja
zbog prirode svojega posla na bilju, biljnim proizvodima ili drugim nadziranim
predmetima uoči novu i neuobičajenu pojavu štetnih organizama ili simptome koji
upućuju na sumnju o zarazi štetnim organizmima navedenim u Popisu I., dijelu A,
ili Popisu II., dijelu A, a za zaštićeno područje: u Popisu I., dijelu B, ili
Popisu II., dijelu B, obvezni su o tome odmah izvijestiti nadležnog inspektora,
koji o tome odmah izvješćuje nadležnu upravu.

(2) U slučaju sumnje na zarazu štetnim
organizmom iz stavka 1. ovoga članka nadležni inspektor uzima službeni uzorak i
šalje ga u laboratorij da bi se obavila laboratorijska analiza i utvrdila
zaraza i uzročnik zaraze ili opovrgnula sumnja na zarazu štetnim organizmom. Sa
službenim se uzorcima mora postupati tako da se osigura identitet uzorka i
izbjegne opasnost od širenja štetnog organizma.

(3) Laboratorijsku analizu iz stavka 2. ovoga
članka obavljaju Zavod za zaštitu bilja u poljoprivredi i šumarstvu Republike
Hrvatske (u daljnjem tekstu: Zavod) i Šumarski institut, Jastrebarsko (u
daljnjem tekstu: Šumarski institut), svaki u sklopu svoje nadležnosti, ili
drugi laboratorij koji u skladu sa člankom 65. ovoga Zakona za to ovlasti
ministar.

(4) Način izvješćivanja iz stavka 1. ovoga
članka propisuje ministar.

*Mjere i postupci u slučaju pojave štetnog organizma*

Članak 11.

(1) Kad se utvrdi zaraza štetnim organizmom navedenim
u Popisu I., dijelu A ili Popisu II., dijelu A, ili u zaštićenom području: u
Popisu I., dijelu B ili Popisu II., dijelu B, nadležni će inspektor, ovisno o
okolnostima, narediti jednu ili više mjera sprječavanja širenja ili mjera
suzbijanja štetnog organizma, kao što su tretiranje, uništenje ili drukčije
uklanjanje štetnog organizma, zaraženog bilja, biljnih proizvoda ili drugih
nadziranih predmeta.

(2) U slučaju pojave štetnog organizma iz stavka
1. ovoga članka posjednik je obvezan zaštititi bilje, biljne proizvode i druge
nadzirane predmete od zaraze i spriječiti doticaj zaraženog bilja s drugim
biljem, biljnim proizvodima i drugim nadziranim predmetima na koje se zaraza
može prenijeti.

(3) Opseg zaraze štetnim organizmom određuje
nadležna uprava.

(4) O pojavi i opasnosti od štetnog organizma te
o opsegu zaraze nadležna uprava obavještava pravne osobe s javnim ovlastima i
posjednike te ih upoznaje s mjerama kojima mogu spriječiti zarazu štetnim
organizmom.

(5) Mjere iz stavka 1. i 4. ovoga članka propisuje
ministar.

*Evidencija o pojavama i nalazima štetnih organizama*

Članak 12.

(1) Nadležna uprava vodi evidenciju o pojavama i
nalazima štetnih organizama te druge potrebne evidencije o stalnom nadzoru,
radi izvješćivanja na državnoj i međunarodnoj razini.

(2) Sadržaj, oblik i način vođenja evidencija iz
stavka 1. ovoga članka propisuje ministar.

*Objavljivanje podataka o prvoj pojavi štetnih organizama*

Članak 13.

(1) Zabranjeno je neovlašteno davati ili
objavljivati podatke o prvoj pojavi štetnih organizama navedenih u Popisu I.,
dijelu A, i Popisu II., dijelu A.

(2) Podaci o prvoj pojavi štetnih organizama
navedenih u Popisu I., dijelu A, i Popisu II., dijelu A, smiju se davati ili
objavljivati na način koji propiše ministar.

*Posebni nadzor*

Članak 14.

(1) Posebni nadzor jest službeni postupak
sustavnog prikupljanja i čuvanja podataka o prisutnosti štetnih organizama,
koji uključuje inspekcijske preglede, praćenje zdravstvenog stanja bilja i
sustavno istraživanje nad zaraženim, ugroženim i nezaraženim područjima.

(2) Način provođenja, nositelje i provoditelje
posebnog nadzora i štetne organizme radi kojih se obavlja posebni nadzor
određuje ministar godišnjim programom, na prijedlog čelnika nadležne uprave.

(3) Kad se posebnim nadzorom utvrdi prisutnost
štetnog organizma, nadležni će inspektor označiti mjesto zaraze i ovisno o
vrsti štetnog organizma narediti odgovarajuće mjere te o tome na propisani
način izvijestiti posjednike na čijim je posjedima zaraza otkrivena. Naređene
će se mjere provoditi sve dok postoji opasnost od štetnog organizma.

(4) Ministar određuje granice zaraženog,
ugroženog i nezaraženog područja i propisuje mjere otkrivanja, sprječavanja
širenja, mjere suzbijanja štetnih organizama te uvjete za ukidanje naređenih
mjera i način izvješćivanja posjednika.

*Zaštićeno područje*

Članak 15.

(1) Zaštićenim se područjem može proglasiti područje:

u kojem jedan ili više štetnih organizama nisu
endemski niti udomaćeni unatoč povoljnim uvjetima za njihovo udomaćenje, a udomaćeni su u nekom drugom dijelu Republike
Hrvatske, u kojem postoji opasnost za pojedinu kulturu da će se na njoj
udomaćiti određeni štetni organizmi u povoljnim ekološkim uvjetima, unatoč tome
što nisu endemski niti udomaćeni u Republici Hrvatskoj.

(2) Štetni organizam udomaćen je u nekom
području ako je poznato da je u njemu prisutan i da se u tom području nisu
provodile propisane mjere njegova iskorjenjivanja, ili su se takve mjere u
najmanje dvije uzastopne godine pokazale neučinkovitima.

(3) U području u kojem se jedan ili više štetnih
organizama nisu udomaćili unatoč za to povoljnim uvjetima i koje je proglašeno
zaštićenim, nadležna će uprava na propisani način provoditi ili osigurati
provođenje redovitih i sustavnih službenih istraživanja da bi se utvrdilo
postoje li na tom području organizmi zbog kojih je to područje proglašeno
zaštićenim.

(4) Ministar proglašava zaštićena područja iz
stavka 1. ovoga članka, propisuje pobliže uvjete za obavljanje sustavnih
istraživanja i donosi popise zaštićenih područja.

***2. Zabrane i ograničenja***

*Zabrana unošenja i širenja štetnih organizama*

Članak 16.

(1) Zabranjeno je unošenje na teritorij
Republike Hrvatske štetnih organizama navedenih u Popisu I., dijelu A, i
njihovo širenje biljem, biljnim proizvodima i drugim nadziranim predmetima.

(2) Zabranjeno je unošenje na teritorij
Republike Hrvatske bilja i biljnih proizvoda navedenih u Popisu II., dijelu A,
ako su zaraženi određenim štetnim organizmima navedenim u istom dijelu toga
Popisa i širenje tih štetnih organizama biljem, biljnim proizvodima i drugim
nadziranim predmetima.

(3) Zabranjeno je unošenje u zaštićeno područje
i širenje unutar zaštićenoga područja:

– štetnih organizama navedenih u Popisu I.,
dijelu B,

– bilja i biljnih proizvoda navedenih u Popisu II.,
dijelu B, ako su zaraženi određenim štetnim organizmima navedenima u istom
dijelu toga Popisa.

(4) Ako postoji opasnost za zdravstveno stanje
bilja, može se zabraniti ili ograničiti unošenje i širenje drugih vrsta štetnih
organizama, i to:

– organizama, za koje se sumnja da su štetni za
bilje i biljne proizvode, a nisu navedeni u Popisima I. i II.,

– organizama navedenih u Popisu II., koji se
javljaju na bilju i biljnim proizvodima koji nisu navedeni u Popisu II., ali za
koje se sumnja da su štetni za bilje i biljne proizvode,

– organizama navedenih u Popisu I. i II., ako su
ti organizmi u izoliranom stanju i ako se procijeni da su u tom stanju štetni
za bilje i biljne proizvode.

(5) Mjere sprječavanja ili ograničenja unošenja
i širenja drugih vrsta štetnih organizama iz stavka 4. ovoga članka određuje
ministar.

(6) Iznimno od odredaba stavka 1. i 2. ovoga
članka, ministar može dopustiti unošenje bilja na kojem je utvrđena slaba
zaraza štetnim organizmima navedenima u Popisu I., dijelu A, i Popisu II., dijelu
A, pod uvjetom da ono nije namijenjeno sjetvi i sadnji ili ako su na temelju
procjene opasnosti od štetnog organizma za pojedino bilje namijenjeno sjetvi i
sadnji utvrđene odgovarajuće tolerancije za štetne organizme navedene u Popisu
II., dijelu A, odjeljku II.

(7) Pobliže uvjete unošenja bilja iz stavka 6.
ovoga članka propisuje ministar.

*Zabrana unošenja bilja, biljnih proizvoda i drugih
nadziranih predmeta*

Članak 17.

(1) Zabranjeno je unošenje na teritorij Republike
Hrvatske bilja, biljnih proizvoda i drugih nadziranih predmeta navedenih u
Popisu III., dijelu A, ako potječu iz zemalja navedenih u istom dijelu toga
Popisa.

(2) Zabranjeno je unošenje bilja, biljnih
proizvoda i drugih nadziranih predmeta navedenih u Popisu III., dijelu B, u
određena zaštićena područja iz istoga dijela toga Popisa.

(3) Iznimno od odredaba stavka 1. i 2. ovoga
članka, pod uvjetom da ne postoji opasnost od širenja štetnih organizama,
ministar može dopustiti unošenje bilja i biljnih proizvoda navedenih u Popisu
III., dijelu A, odnosno bilja, biljnih proizvoda i drugih nadziranih predmeta
navedenih u Popisu III., dijelu B, ako su uzgojeni, proizvedeni ili su se
rabili u pograničnom području susjedne zemlje radi uporabe na obližnjim lokacijama
u graničnom području Republike Hrvatske. U rješenju kojim se dopušta unošenje
predmetnog bilja, biljnih proizvoda ili drugih nadziranih predmeta obvezno se
navodi naziv lokacije i ime korisnika.

(4) Bilje, biljne proizvode i druge nadzirane
predmete iz stavka 3. ovoga članka mora pratiti pisani dokaz o mjestu njihova
podrijetla.

(5) Pobliže uvjete unošenja bilja, biljnih
proizvoda i drugih nadziranih predmeta iz stavka 3. ovoga članka propisuje
ministar.

*Zabrana unošenja bilja, biljnih proizvoda i drugih
nadziranih predmeta koji ne udovoljavaju posebnim fitosanitarnim
zahtjevima*

Članak 18.

(1) Zabranjeno je unošenje i premještanje bilja,
biljnih proizvoda i drugih nadziranih predmeta navedenih u Popisu IV., dijelu
A, ako nije udovoljeno posebnim fitosanitarnim
zahtjevima iz istoga dijela toga popisa.

(2) Zabranjeno je unošenje bilja, biljnih
proizvoda i drugih nadziranih predmeta navedenih u Popisu IV., dijelu B, u
određena zaštićena područja iz istoga dijela toga popisa i premještanje unutar
tih područja, ako nije udovoljeno posebnim fitosanitarnim
zahtjevima iz istoga dijela toga popisa.

(3) Iznimno od odredaba stavka 1. i 2. ovoga
članka, pod uvjetom da ne postoji opasnost od širenja štetnih organizama,
ministar može dopustiti unošenje bilja, biljnih proizvoda i drugih nadziranih
predmeta navedenih u Popisu IV., dijelu A i B, i kad nije udovoljeno posebnim fitosanitarnim zahtjevima, ako su uzgojeni, proizvedeni ili
su se koristili u pograničnom području susjedne zemlje, radi uporabe na
obližnjim lokacijama u pograničnom području Republike Hrvatske. U rješenju
kojim se dopušta unošenje predmetnog bilja, biljnih proizvoda ili drugih
nadziranih predmeta obvezno se navodi naziv lokacije i ime korisnika.

(4) Bilje, biljne proizvode i druge nadzirane
predmete iz stavka 3. ovoga članka mora pratiti pisani dokaz o mjestu njihova
podrijetla.

(5) Zabrana iz stavka 1. i 2. ovoga članka ne
odnosi se na premještanje malih količina bilja, biljnih proizvoda, prehrambenih
proizvoda ili hrane za životinje ako ih vlasnik ili primatelj namjerava
koristiti u neindustrijske ili netrgovačke svrhe ili
za konzumaciju tijekom putovanja, uz uvjet da nema opasnosti od širenja štetnih
organizama.

(6) Ministar propisuje pobliže uvjete unošenja
bilja, biljnih proizvoda i drugih nadziranih predmeta iz stavka 3. i 5. ovoga
članka i određuje što su male količine za pojedine vrste bilja i biljnih
proizvoda.

*Iznimke za pokusne, znanstvene i selekcijske svrhe*

Članak 19.

(1) Iznimno od odredaba članka 16. stavka 1. –
4., članka 17. stavka 1. i 2. te članka 18. stavka 1. i 2. ovoga Zakona,
dopušteno je, ako su ispunjeni propisani uvjeti, unošenje iz trećih zemalja i
premještanje štetnih organizama navedenih u Popisu I., dijelu A i B, i Popisu
II., dijelu A i B, te bilja, biljnih proizvoda i drugih nadziranih predmeta
navedenih u Popisu III., dijelu A i B, i Popisu IV., dijelu A i B, ako su
namijenjeni za pokusne i znanstvene svrhe ili za potrebe sortne selekcije.

(2) Unošenje i premještanje štetnih organizama
te bilja, biljnih proizvoda i drugih nadziranih predmeta iz stavka 1. ovoga
članka dopušteno je ako su ispunjeni propisani uvjeti i ako je nadležna uprava
izdala potrebna dopuštenja.

(3) Uvjete iz stavka 1. ovoga članka, način
izdavanja i sadržaj zahtjeva za izdavanje dopuštenja iz stavka 2. ovoga članka
propisuje ministar.

*Evidencija o odobrenim iznimkama*

Članak 20.

Nadležna uprava vodi evidenciju o dopuštenjima
izdanim na temelju članka 16. stavka 6., članka 17. stavka 3., članka 18.
stavka 3. i članka 19. stavka 2. ovoga Zakona.

***3. Upisnik proizvođača,
prerađivača, uvoznika i distributera bilja, biljnih proizvoda i drugih
nadziranih predmeta***

*Upisnik*

Članak 21.

(1) Proizvodnjom, preradom, unošenjem iz trećih
zemalja ili distribucijom određenog bilja, biljnih proizvoda i drugih nadziranih
predmeta navedenih u Popisu V., dijelu A i B, mogu se baviti samo one pravne i
fizičke osobe koje ispunjavaju propisane uvjete za obavljanje registriranih
djelatnosti i upisane su u Upisnik proizvođača, prerađivača, uvoznika i
distributera određenog bilja, biljnih proizvoda i drugih nadziranih predmeta (u
daljnjem tekstu: Upisnik), koji u skladu s ovim Zakonom uspostavlja i vodi
nadležna uprava.

(2) Upis u Upisnik obvezan je za:

– proizvođače, prerađivače i distributere bilja,
biljnih proizvoda i drugih nadziranih predmeta navedenih u Popisu V., dijelu A,

– uvoznike bilja, biljnih proizvoda i drugih
nadziranih predmeta navedenih u Popisu V., dijelu B,

– proizvođače određenih vrsta bilja, biljnih
proizvoda i drugih nadziranih predmeta koji nisu navedeni u Popisu V., dijelu
A, i vlasnike skupnih skladišta i distribucijskih centara u proizvodnom
području.

(3) Uvjete za upis u Upisnik, sadržaj i način
vođenja Upisnika, oblik, sadržaj i način podnošenja zahtjeva za upis u Upisnik
i obveze upisanih obveznika iz stavka 2. ovoga članka te vrste bilja, biljnih
proizvoda i drugih nadziranih predmeta iz stavka 2. podstavka 3. ovoga članka
propisuje ministar.

*Iznimke od obveze upisa u Upisnik*

Članak 22.

(1) Iznimno od odredaba članka 21. stavka 1. i
2. ovoga Zakona, upis u Upisnik nije obvezan za male proizvođače i prerađivače
koji nisu profesionalno uključeni u proizvodnju bilja i čija je cjelokupna
proizvodnja bilja, biljnih proizvoda i drugih nadziranih predmeta namijenjena
krajnjim korisnicima na lokalnom tržištu ako pritom nema opasnosti od širenja
štetnih organizama.

(2) Ministar propisuje mjerila na temelju kojih
se određuje tko je mali proizvođač ili prerađivač i definira pojam lokalnog
tržišta.

B. PREMJEŠTANJE BILJA,
BILJNIH PROIZVODA I DRUGIH NADZIRANIH PREDMETA

*Fitosanitarni* *pregled u svezi s premještanjem*

Članak 23.

(1) Bilje, biljni proizvodi i drugi nadzirani
predmeti navedeni u Popisu V., dijelu A, namijenjeni premještanju, ambalaža u
koju su pakirani i, ako je potrebno, prijevozna sredstva u kojima se prevoze,
podliježu fitosanitarnom pregledu, u cijelosti ili na
temelju reprezentativnog uzorka, kako bi se provjerilo:

– da nisu zaraženi štetnim organizmima navedenim
u Popisu I., dijelu A, odjeljku II., a ako se unose u određena zaštićena
područja i štetnim organizmima navedenim u Popisu I., dijelu B,

– da bilje i biljni proizvodi navedeni u Popisu
II., dijelu A, odjeljku II., nisu zaraženi određenim štetnim organizmima
navedenim u istom dijelu i odjeljku toga Popisa, a ako se unose u određena zaštićena
područja i štetnim organizmima navedenim u Popisu II., dijelu B,

– da bilje, biljni proizvodi i drugi nadzirani
predmeti navedeni u Popisu IV., dijelu A, odjeljku II., udovoljavaju
odgovarajućim posebnim zahtjevima navedenim u istom dijelu i odjeljku toga
Popisa, a ako se unose u određena zaštićena područja i odgovarajućim posebnim
zahtjevima navedenim u Popisu IV., dijelu B.

(2) Fitosanitarnom
pregledu iz stavka 1. ovoga članka podliježu određeno bilje i biljni proizvodi,
uključujući i supstrat za uzgoj bilja, koji se uzgajaju, proizvode, rabe ili su
na drugi način prisutni na posjedu proizvođača ili u skupnim skladištima i
distribucijskim centrima u proizvodnom području.

(3) Fitosanitarni pregled
iz stavka 1. ovoga članka mora se obavljati redovito, u odgovarajuće vrijeme, i
to najmanje jednom godišnje, i barem vizualno.

(4) Ako se na temelju fitosanitarnog
pregleda utvrdi da postoji opasnost od širenja štetnih organizama biljem,
biljnim proizvodima i drugim nadziranim predmetima ili da nisu ispunjeni
propisani uvjeti za njihovo premještanje, nadležni će inspektor u skladu sa
člankom 11. stavkom 1. ovoga Zakona narediti jednu ili više sljedećih mjera:

1. odgovarajuće tretiranje, nakon kojeg slijedi
izdavanje odgovarajuće biljne putovnice, ako se procijeni da su nakon
tretiranja ispunjeni uvjeti za njezino izdavanje,

2. premještanje, pod službenim nadzorom, u
područja gdje neće prouzročiti dodatnu opasnost,

3. premještanje, pod službenim nadzorom, do
pogona za industrijsku preradu, uništenje.

(5) Pobliže uvjete i način obavljanja fitosanitarnog pregleda, okolnosti u kojima se primjenjuje
ili se ne smije primijeniti pojedina mjera iz stavka 4. ovoga članka te
pojedinosti i uvjete za svaku od tih mjera propisuje ministar.

*Izdavanje biljne putovnice*

Članak 24.

(1) Bilje, biljni proizvodi i drugi nadzirani
predmeti navedeni u Popisu V., dijelu A, smiju se premještati samo ako je za
njih, na temelju fitosanitarnog pregleda obavljenog u
skladu sa člankom 23. ovoga Zakona, izdana biljna putovnica.

(2) Biljnu putovnicu za bilje, biljne proizvode
i druge nadzirane predmete navedene u Popisu V., dijelu A, uz uvjet da je
obavljen fitosanitarni pregled u skladu sa člankom
23. ovoga Zakona, izdaju:

– obveznici iz članka 21. stavka 2. ovoga
Zakona, upisani u Upisnik, ako udovoljavaju uvjetima i kada ih za to ovlasti
nadležna uprava (u daljnjem tekstu: ovlaštenici),

– Zavod i druge pravne osobe s javnim ovlastima,

– nadležna uprava kad obveznici upisa u Upisnik
ne dobiju ili ne mogu dobiti dozvolu za izdavanje biljne putovnice.

(3) Biljna putovnica pričvršćuje se na bilje,
biljne proizvode i druge nadzirane predmete, odnosno njihovo pakiranje, ili na
prijevozno sredstvo kojim se oni prevoze.

(4) Uvjete kojima moraju udovoljavati
ovlaštenici i način izdavanja biljne putovnice propisuje ministar.

*Iznimke od fitosanitarnog pregleda
i obveze izdavanja biljne putovnice*

Članak 25.

(1) Fitosanitarni
pregled iz članka 23. stavka 1. ovoga Zakona i biljna putovnica nisu obvezni za
bilje, biljne proizvode i druge nadzirane predmete navedene u Popisu V., dijelu
A, ako su ih proizveli oni proizvođači koji su u skladu sa člankom 22. stavkom
1. ovoga Zakona izuzeti od obveze upisa u Upisnik.

(2) Fitosanitarni
pregled iz članka 23. stavka 1. ovoga Zakona i biljna putovnica nisu obvezni za
male količine bilja i biljnih proizvoda navedenih u Popisu V., dijelu A, te
prehrambenih proizvoda ili hrane za životinje, ako ih vlasnik ili primatelj
namjerava rabiti u neindustrijske ili netrgovačke
svrhe ili za konzumaciju tijekom putovanja, uz uvjet da nema opasnosti od
širenja štetnih organizama.

(3) Bilje, biljni proizvodi i drugi nadzirani
predmeti navedeni u Popisu V., dijelu A, odjeljku II., ne podliježu fitosanitarnom pregledu iz članka 23. stavka 1. ovoga
Zakona, u smislu pregleda na prisutnost štetnih organizama navedenih u Popisu
I., dijelu B, i Popisu II., dijelu B, ako se iznose iz zaštićenog područja ili
se preko njega provoze, a bilje, biljni proizvodi i drugi nadzirani predmeti
navedeni u Popisu IV., dijelu B, u takvom slučaju ne moraju udovoljavati
posebnim zahtjevima koji se odnose na određena zaštićena područja.

*Tipovi i sadržaj biljnih putovnica*

Članak 26.

(1) Tipovi biljnih putovnica jesu:

– standardna biljna putovnica,

– biljna putovnica za zaštićeno područje,

– zamjenska biljna putovnica.

(2) Za posebne vrste proizvoda može se odobriti
uporaba drugih službenih oznaka koje se smatraju biljnom putovnicom.

(3) Sadržaj, izgled i stupanj standardizacije
biljnih putovnica te izgled drugih službenih oznaka koje se smatraju biljnom
putovnicom propisuje ministar.

*Biljna putovnica za zaštićena područja*

Članak 27.

(1) Bilje, biljni proizvodi i drugi nadzirani
predmeti navedeni u Popisu V., dijelu A, odjeljku II., i sjeme navedeno u
Popisu IV., dijelu A, smiju se unositi u određeno zaštićeno područje ili
premještati unutar njega samo ako je za njih izdana biljna putovnica koja
vrijedi za to zaštićeno područje.

(2) Bilje, biljni proizvodi i drugi nadzirani
predmeti iz stavka 1. ovoga članka, koji potječu izvan određenoga zaštićenog
područja i premještaju se kroz to zaštićeno područje do odredišta izvan tog
područja, ne moraju imati biljnu putovnicu za to područje ako se premještaju u
skladu s uvjetima koje propiše ministar.

*Zamjenska biljna putovnica*

Članak 28.

(1) Kad se pošiljka koju prati biljna putovnica
razdjeljuje u više pojedinačnih pošiljaka, ili se više pojedinačnih pošiljaka
ili njihovih dijelova združuje u jednu pošiljku, ili u slučaju kad se
zdravstveno stanje pošiljke promijenilo, izdaje se zamjenska biljna putovnica
za novu pošiljku.

(2) Ako se zdravstveno stanje pošiljke
promijeni, prije izdavanja biljne putovnice obvezan je fitosanitarni
pregled.

*Slučajevi kad se biljna putovnica ne izdaje*

Članak 29.

(1) Biljna putovnica neće se izdati ako se fitosanitarnim pregledom utvrdi da uvjeti iz članka 23.
stavka 1. ovoga Zakona nisu ispunjeni.

(2) Ako se fitosanitarnim
pregledom utvrdi da je dio bilja, biljnih proizvoda i drugih nadziranih
predmeta zaražen štetnim organizmima navedenim u Popisu I., dijelu A i B, ili
Popisu II., dijelu A i B, biljna putovnica može se izdati za preostali dio ako
nema osnove za sumnju na zarazu i ne postoji opasnost od širenja štetnih
organizama.

*Izdavanje ovlaštenja za izdavanje biljne putovnice*

Članak 30.

(1) Na zahtjev obveznika iz članka 21. stavka 2.
ovoga Zakona nadležna ga uprava ovlašćuje za izdavanje biljnih putovnica ako
ispunjava propisane uvjete.

(2) Uvjete za dobivanje ovlaštenja iz stavka 1. ovoga
članka, način i rok izdavanja ovlaštenja za izdavanje biljnih putovnica te
obrazac, sadržaj i način podnošenja zahtjeva za izdavanje ovlaštenja propisuje
ministar.

*Ukidanje ovlaštenja za izdavanje biljnih putovnica*

Članak 31.

(1) Obveznici iz članka 30. stavka 1. ovoga
Zakona dužni su ispunjavati propisane obveze.

(2) Ako obveznik više ne udovoljava uvjetima za
izdavanje biljnih putovnica ili prestane ispunjavati propisane obveze, nadležna
će uprava ukinuti ovlaštenje za izdavanje biljnih putovnica.

(3) Ovlaštenje za izdavanje biljnih putovnica
može se ukinuti i na zahtjev ovlaštenika.

(4) Obveze obveznika iz stavka 1. ovoga članka i
način ukidanja ovlaštenja za izdavanje biljnih putovnica iz stavka 2. i 3.
ovoga članka propisuje ministar.

*Obveze kupaca*

Članak 32.

(1) Kupci bilja, biljnih proizvoda i drugih
nadziranih predmeta koji se kao krajnji korisnici profesionalno bave biljnom
proizvodnjom, obvezni su godinu dana čuvati pripadajuće biljne putovnice i
podatke o njima unositi u svoju evidenciju.

(2) Kupci iz stavka 1. ovoga članka moraju
nadležnom inspektoru omogućiti pristup bilju, biljnim proizvodima i drugim
nadziranim predmetima u svim fazama proizvodnje, prerade ili trgovine i svaku
prijeko potrebnu pretragu u sklopu inspekcijskog pregleda, uključujući pregled
biljnih putovnica i evidencije.

*Povremeni pregledi*

Članak 33.

(1) U sklopu praćenja zdravstvenog stanja (monitoringa) obavljaju se, osim redovitog fitosanitarnog pregleda iz članka 23. ovoga Zakona, i
povremeni nasumični pregledi bilja, biljnih proizvoda i supstrata za uzgoj
bilja, neovisno o njihovu podrijetlu. Povremeni pregledi obavljaju se u bilo
koje vrijeme i svugdje gdje se bilje, biljni proizvodi i drugi nadzirani
predmeti premještaju, uzgajaju, proizvode, prerađuju, skladište, prodaju ili na
drugi način upotrebljavaju, uključujući i posjede kupaca.

(2) Ako se pregledima iz stavka 1. ovoga članka
utvrdi da postoji opasnost od širenja štetnih organizama biljem, biljnim
proizvodima i drugim nadziranim predmetima, primijenit će se mjere iz članka
23. stavka 4. ovoga Zakona.

C. UNOŠENJE IZ TREĆIH
ZEMALJA I IZVOZ BILJA, BILJNIH PROIZVODA I DRUGIH NADZIRANIH PREDMETA

***1. Unošenje iz trećih
zemalja***

*Fitosanitarni* *pregled pri unošenju iz trećih zemalja*

Članak 34.

(1) Bilje, biljni proizvodi i drugi nadzirani
predmeti navedeni u Popisu V., dijelu B, koji se unose iz trećih zemalja moraju
se od trenutka ulaska na carinsko područje Republike Hrvatske nalaziti pod
carinskim nadzorom i podliježu fitosanitarnom
pregledu. Carinski postupak ne može započeti prije nego što se obavi fitosanitarni pregled, osim provoznog postupka i postupka
carinskog skladištenja.

(2) Fitosanitarni
pregled bilja, biljnih proizvoda i drugih nadziranih predmeta iz stavka 1.
ovoga članka obavlja fitosanitarna inspekcija.
Pregled drvenog materijala za pakiranje koji se u trenutku unošenja rabi za
prijevoz onih vrsta roba koje nisu bilje, biljni proizvodi ili drugi nadzirani
predmeti navedeni u Popisu V., dijelu B, obavlja nadležna carinska služba na
mjestima ulaska.

(3) Fitosanitarnim
pregledom provjerava se, posebice da:

– bilje, biljni proizvodi i drugi nadzirani
predmeti nisu zaraženi štetnim organizmima navedenim u Popisu I., dijelu A, a
ako se unose iz trećih zemalja u određena zaštićena područja i štetnim
organizmima navedenim u Popisu I., dijelu B,

– bilje i biljni proizvodi navedeni u Popisu
II., dijelu A nisu zaraženi štetnim organizmima iz istoga dijela toga Popisa, a
ako se unose u određena zaštićena područja i štetnim organizmima navedenim u
Popisu II., dijelu B,

– bilje, biljni proizvodi i drugi nadzirani
predmeti udovoljavaju posebnim zahtjevima navedenim u Popisu IV., dijelu A, a
ako se unose u određena zaštićena područja i posebnim zahtjevima navedenima u
Popisu IV., dijelu B,

– bilje, biljne proizvode i druge nadzirane
predmete prati izvornik fitosanitarnog certifikata
ili fitosanitarnog certifikata za reeksport.

(4) Bilje, biljni proizvodi i drugi nadzirani
predmeti koji podliježu fitosanitarnom pregledu
ostaju pod carinskim nadzorom sve dok fitosanitarni
inspektor na propisani način ne potvrdi da je fitosanitarni
pregled obavljen.

(5) Fitosanitarnim
pregledom iz stavka 1. ovoga članka mora se obuhvatiti:

– svaka prijavljena pošiljka koja sadrži bilje,
biljne proizvode i druge nadzirane predmete navedene u Popisu V., dijelu B,

– u slučaju kada se pošiljka sastoji od više
partija, svaka partija koja sadrži bilje, biljne proizvode i druge nadzirane
predmete navedene u Popisu V., dijelu B.

(6) Fitosanitarnim
pregledom mogu se obuhvatiti i bilje, biljni proizvodi i drugi nadzirani
predmeti koji nisu navedeni u Popisu V., dijelu B.

(7) Fitosanitarni
pregled iz stavka 1. ovoga članka sastoji se od:

– provjere isprava, kojom se utvrđuje prati li
pošiljku, odnosno partiju, propisani fitosanitarni
certifikat,

– provjere identiteta, kojom se na temelju
cjeline ili jednog, odnosno više reprezentativnih uzoraka utvrđuje sadrži li
pošiljka ili partija prijavljeno bilje, biljne proizvode i druge nadzirane
predmete,

– provjere zdravstvenog stanja, kojom se na
temelju cjeline ili jednog, odnosno više reprezentativnih uzoraka utvrđuje
udovoljava li pošiljka, odnosno partija, uključujući i drveni materijal za
pakiranje, a prema potrebi i prijevozno sredstvo, zahtjevima iz stavka 1. ovoga
članka.

(8) Fitosanitarni
inspektor obavit će fitosanitarni pregled pošiljke
ili partije i u sljedećim slučajevima:

– ako postoji ozbiljan razlog za sumnju da
pošiljka ili partija za koju nije prijavljeno da sadrži bilje, biljne proizvode
ili druge nadzirane predmete navedene u Popisu V., dijelu B, sadrži takvo
bilje, biljne proizvode ili druge nadzirane predmete,

– kada se carinskim pregledom otkrije da
pošiljka ili partija koja se unosi iz treće zemlje sadrži neprijavljeno bilje,
biljne proizvode ili druge nadzirane predmete navedene u Popisu V., dijelu B,

– kad se ni nakon fitosanitarnog
pregleda ne može sa sigurnošću utvrditi identitet robe, posebice u pogledu
njezina roda, vrste ili podrijetla.

(9) Ministar može propisati, ako postoji
opasnost od širenja štetnih organizama, da fitosanitarnom
pregledu podliježu i bilje, biljni proizvodi i drugi nadzirani predmeti
navedeni u Popisu V., dijelu B:

– koji se unose u slobodnu carinsku zonu ili
slobodno carinsko skladište,

– koji se unose u Republiku Hrvatsku radi reeksporta,

– za koje su određene mjere uništenja,

– kojih su se vlasnici odrekli u korist državnog
proračuna Republike Hrvatske,

– koji se provoze preko teritorija Republike
Hrvatske,

– koji se unose u carinsko skladište.

(10) Ministar propisuje način obavljanja fitosanitarnog pregleda iz stavka 1. ovoga članka, najmanji
broj i veličinu uzoraka iz stavka 7. podstavka 2. i 3. ovoga članka te određuje
vrste bilja, biljnih proizvoda i drugih nadziranih predmeta iz stavka 6. ovoga
članka.

*Pokusne, znanstvene i selekcijske svrhe*

Članak 35.

(1) Bilje, biljni proizvodi i drugi nadzirani
predmeti navedeni u Popisu V., dijelu B, koji se unose iz trećih zemalja i
namijenjeni su za pokusne i znanstvene svrhe ili za potrebe sortne selekcije,
podliježu fitosanitarnom pregledu i moraju ih osim fitosanitarnog certifikata pratiti dopuštenja iz članka 19.
stavka 2. ovoga Zakona.

(2) Način i pobliže uvjete unošenja bilja,
biljnih proizvoda i nadziranih predmeta iz stavka 1. ovoga članka propisuje
ministar.

*Posebni slučajevi provoza*

Članak 36.

Ako ne postoji opasnost od širenja štetnih
organizama, fitosanitarnom pregledu ne podliježu
bilje, biljni proizvodi i drugi nadzirani predmeti navedeni u Popisu V., dijelu
B:

– koji se premještaju s jednog mjesta na drugo
na teritoriju Republike Hrvatske, ako se provoze preko teritorija druge zemlje
bez promjene njihova carinskog statusa,

– koji se premještaju iz jedne zemlje u drugu
ili s jednog mjesta na drugo unutar iste zemlje, a provoze se preko teritorija
Republike Hrvatske bez promjene njihova carinskog statusa.

*Smanjena učestalost provjera*

Članak 37.

(1) Provjera identiteta i provjera zdravstvenog
stanja bilja, biljnih proizvoda ili drugih nadziranih predmeta iz pošiljke ili
partije mogu se obavljati sa smanjenom učestalošću u ovim slučajevima:

– ako je pregled već obavljen u zemlji iz koje
se pošiljka unosi, na temelju dogovora postignutog s nadležnim tijelom za
zdravstvenu zaštitu bilja te zemlje,

– ako ministar propiše da se navedene provjere
određenog bilja, biljnih proizvoda i drugih nadziranih predmeta obavljaju sa
smanjenom učestalošću,

– ako je tako predviđeno fitosanitarnim
sporazumom sa zemljom iz koje se pošiljka unosi, a koji se zasniva na
reciprocitetu postupanja.

(2) Uvjete pod kojima se mogu obavljati provjere
iz stavka 1. ovoga članka, način obavljanja tih provjera i vrste bilja, biljnih
proizvoda i drugih nadziranih predmeta iz stavka 1. podstavka 2. ovoga članka
propisuje ministar.

*Iznimke od fitosanitarnog pregleda*

Članak 38.

(1) Fitosanitarni pregled
iz članka 34. ovoga Zakona i fitosanitarni certifikat
nisu obvezni za male količine bilja, biljnih proizvoda, prehrambenih proizvoda
ili hrane za životinje ako ih vlasnik ili primatelj namjerava rabiti u
neindustrijske ili netrgovačke svrhe ili za konzumaciju
tijekom putovanja, uz uvjet da nema opasnosti od širenja štetnih organizama,
osim onih navedenih u Popisu III.

(2) Iznimno od odredaba članka 34. ovoga Zakona,
pod uvjetom da ne postoji opasnost od širenja štetnih organizama, ministar može
dopustiti unošenje bilja i biljnih proizvoda navedenih u Popisu V., dijelu B,
bez fitosanitarnog pregleda, ako su uzgojeni,
proizvedeni ili su se rabili u pograničnom području susjedne zemlje, radi
uporabe na obližnjim lokacijama u graničnom području Republike Hrvatske. U
rješenju kojim se dopušta unošenje predmetnog bilja, biljnih proizvoda ili
drugih nadziranih predmeta obvezno se navodi naziv lokacije i ime korisnika.

(3) Ministar propisuje način i pobliže uvjete
unošenja bilja i biljnih proizvoda iz stavka 1. i 2. ovoga članka te što su za
pojedine vrste bilja i biljnih proizvoda male količine iz stavka 1. ovoga
članka.

*Fitosanitarni* *certifikat*

Članak 39.

(1) Bilje, biljne proizvode i druge nadzirane
predmete navedene u Popisu V., dijelu B, mora pratiti izvornik fitosanitarnog certifikata, odnosno fitosanitarnog
certifikata za reeksport.

(2) Kao jednako valjana prihvaća se i
elektronička inačica fitosanitarnog certifikata, ako
su ispunjeni propisani uvjeti.

(3) U iznimnim slučajevima, kada tako propiše
ministar, prihvaća se i službeno ovjerena kopija fitosanitarnog
certifikata.

(4) Fitosanitarne
certifikate za bilje, biljne proizvode i druge nadzirane predmete za koje su u
Popisu IV., dijelu A i B, propisani posebni zahtjevi izdaje nadležno tijelo
zemlje podrijetla. Kada se posebnim zahtjevima može udovoljiti i izvan mjesta
podrijetla, tada fitosanitarni certifikat može biti
izdan u zemlji koja nije zemlja podrijetla.

(5) Bilje, biljne proizvode i druge nadzirane
predmete navedene u Popisu V., dijelu B, koji su otpremljeni iz zemlje
podrijetla i u drugoj zemlji skladišteni, razdijeljeni, združeni s drugima ili
prepakirani, mora osim izvornoga fitosanitarnog
certifikata ili njegove ovjerene preslike pratiti fitosanitarni
certifikat za reeksport izdan u toj drugoj zemlji.

(6) Ako su bilje, biljni proizvodi i drugi
nadzirani predmeti navedeni u Popisu V, dijelu B bili uzastopno uvezeni u više
različitih zemalja i ako je izdano više fitosanitarnih
certifikata za reeksport, uz posljednji fitosanitarni certifikat za reeksport
moraju biti priloženi svi prethodno izdani fitosanitarni
certifikati za reeksport ili njihove ovjerene
preslike.

(7) Fitosanitarni
certifikat i fitosanitarni certifikat za reeksport moraju biti izdani u skladu s predlošcima koji su
određeni Međunarodnom konvencijom o zaštiti bilja (u daljnjem tekstu:
Konvencija) i popunjeni na nekom od jezika koje odredi ministar.

(8) Iznimno od odredbe stavka 7. ovoga članka,
prihvaća se i fitosanitarni certifikat izdan u zemlji
izvoznici koja nije ratificirala Konvenciju, pod uvjetima koje propiše
ministar.

(9) Fitosanitarni
certifikat i fitosanitarni certifikat za reeksport prestaju važiti ako je proteklo više od 14 dana
od dana njihova izdavanja do dana kada su bilje, biljni proizvodi i drugi
nadzirani pred­meti za koje su izdani prešli granicu zemlje u kojoj su izdani.

*Mjesto ulaska*

Članak 40.

(1) Pošiljke koje sadrže bilje, biljne proizvode
i druge nadzirane predmete navedene u Popisu V., dijelu B smiju se unositi iz
trećih zemalja samo preko određenih mjesta ulaska, na kojima su uspostavljene
carinska služba i fitosanitarna inspekcija.

(2) Iznimno od stavka 1. ovoga članka, pošiljke
drvenog materijala za pakiranje mogu se unositi iz trećih zemalja i preko
mjesta ulaska na kojima je uspostavljena samo carinska služba.

(3) Na mjestima ulaska na kojima je
uspostavljena fitosanitarna inspekcija moraju biti
osigurani minimalni uvjeti potrebni za obavljanje provjere identiteta i
provjere zdravstvenog stanja pošiljaka.

(4) Ministar određuje mjesta ulaska iz stavka 1.
ovoga članka i propisuje minimalne uvjete iz stavka 3. ovoga članka.

*Najava i prijava pošiljke*

Članak 41.

(1) Uvoznici, carinski otpremnici koje oni
ovlaste, prijevoznici ili druge osobe koje iz trećih zemalja unose pošiljke bilja,
biljnih proizvoda i drugih nadziranih predmeta navedenih u Popisu V., dijelu B
obvezni su fitosanitarnom inspektoru u propisanom
roku najaviti pošiljku i podnijeti prijavu za fitosanitarni
pregled te pošiljke.

(2) Uvoznici ili carinski otpremnici koje oni
ovlaste obvezni su na jedinstvenoj carinskoj deklaraciji ili drugoj ispravi
koja služi za pokretanje carinskog postupka na propisani način označiti da su
to bilje, biljni proizvodi i drugi nadzirani predmeti iz stavka 1. ovoga članka
te navesti druge propisane podatke.

(3) Način na koji se te rok u kojem se
najavljuje pošiljka i podnosi prijava za fitosanitarni
pregled, način označavanja carinske deklaracije ili druge isprave iz stavka 2.
ovoga članka te podatke iz stavka 2. ovoga članka propisuje ministar.

*Postupak i uvjeti obavljanja fitosanitarnog
pregleda*

Članak 42.

(1) Provjeru isprava te pregled iz članka 34.
stavka 8. ovoga Zakona, kao i provjere kojima se utvrđuje nalazi li se u
pošiljkama bilje ili biljni proizvodi navedeni u Popisu III., a čije je
unošenje iz trećih zemalja zabranjeno, obavlja fitosanitarna
inspekcija ili, kad je tako propisano, carinska služba na mjestu ulaska.

(2) Provjeru identiteta i provjeru zdravstvenog
stanja bilja obavlja fitosanitarna inspekcija na
mjestu ulaska, i to na svojem prostoru ili na drugom mjestu u neposrednoj
blizini, koje odrede ili odobre nadležna uprava i Carinska uprava, uz uvjet da
to nije krajnje odredište.

(3) Fitosanitarna
inspekcija na mjestu ulaska može fitosanitarnoj
inspekciji na mjestu odredišta, uz njezinu suglasnost, prepustiti da u
cijelosti ili jednim dijelom obavi provjeru identiteta ili zdravstvenog stanja,
bilo na prostoru fitosanitarne inspekcije na
odredištu ili na drugome mjestu u neposrednoj blizini koje odrede ili odobre
nadležna uprava i Carinska uprava, uz uvjet da to nije krajnje odredište. Kad
spomenute suglasnosti nema, provjeru identiteta i provjeru zdravstvenog stanja
mora u cijelosti obaviti fitosanitarna inspekcija na
mjestu ulaska.

(4) U određenim slučajevima ili okolnostima,
provjera identiteta i provjera zdravstvenog stanja mogu se obaviti i na
krajnjem odredištu, kao što je mjesto proizvodnje, za koje postoji odobrenje fitosanitarne inspekcije i carinarnice nadležne za područje
na kojem se nalazi krajnje odredište, uz uvjet da postoje posebna jamstva i
isprave, kojima se otklanja opasnost od širenja štetnih organizama tijekom
prijevoza bilja, biljnih proizvoda i drugih nadziranih pred­meta.

(5) Ministar propisuje minimalne uvjete za
obavljanje provjere zdravstvenog stanja, slučajeve i okolnosti iz stavka 4.
ovoga članka, posebna jamstva i isprave u vezi s prijevozom bilja, biljnih
proizvoda i drugih nadziranih predmeta do odredišta i krajnjeg odredišta,
posebna jamstva i minimalne uvjete koji se odnose na prikladnost krajnjeg
odredišta za skladištenje i uvjete skladištenja.

*Suradnja službenih tijela*

Članak 43.

(1) Tijekom postupka prijave i fitosanitarnog pregleda pošiljke fitosanitarna
inspekcija na mjestu ulaska, fitosanitarna inspekcija
na odredištu, carinska služba na mjestu ulaska i carinska služba na odredištu
obvezne su surađivati u skladu s pravilima koja propiše ministar uz suglasnost
ministra financija.

(2) Pravila iz stavka 1. ovoga članka obuhvaćaju
napose:

– izgled i sadržaj dokumenata koji se odnose na
tu suradnju i način njihova dostavljanja,

– postupke razmjene informacija među službenim
tijelima iz stavka 1. ovoga članka,

– mjere za očuvanje istovjetnosti partija i
pošiljaka i mjere zaštite od širenja štetnih organizama do okončanja carinskog
postupka, a osobito za vrijeme prijevoza.

*Izdavanje biljne putovnice za pošiljke koje se unose iz
trećih zemalja*

Članak 44.

(1) Biljna putovnica izdaje se i za bilje,
biljne proizvode i druge nadzirane predmete koji se unose iz trećih zemalja,
ako su osim u Popisu V., dijelu B, navedeni i u Popisu V., dijelu A, i ako je fitosanitarnim pregledom obavljenim u skladu s člankom 34.
ovoga Zakona utvrđeno da udovoljavaju fitosanitarnim
uvjetima propisanim ovim Zakonom i propisima donijetima
na temelju ovoga Zakona.

(2) Nakon obavljenoga fitosanitarnog
pregleda pošiljke, fitosanitarni će inspektor
dopustiti premještanje pošiljke do odredišta u unutrašnjosti s fitosanitarnim certifikatom zemlje izvoznice
na kojem će označiti da zamjenjuje biljnu putovnicu.

(3) Ako se pošiljka iz stavka 2. ovoga članka
razdjeljuje u više pojedinačnih pošiljaka, ili se više pojedinačnih pošiljaka
ili njihovih dijelova spaja u jednu pošiljku, ili ako se zdravstveno stanje
pošiljke promijenilo, izdat će se zamjenska biljna putovnica.

(4) Način označavanja iz stavka 2. ovoga članka
propisuje ministar.

*Ovjera isprava*

Članak 45.

(1) Fitosanitarni
inspektor nakon završenoga fitosanitarnog pregleda
ili obavljenih pojedinih provjera na izvornik fitosanitarnog
certifikata ili njegovu elektronsku inačicu stavlja propisanu oznaku kojom
dopušta unošenje pošiljke iz treće zemlje ili oznaku iz koje je vidljivo da fitosanitarni pregled nije završen na mjestu ulaska. Uz
spomenute oznake obvezno se stavlja službeni naziv fitosanitarne
inspekcije i nadnevak podnošenja prijave iz članka 41. stavka 1. ovoga Zakona.

(2) Izgled i sadržaj oznake iz stavka 1. ovoga
članka propisuje ministar.

*Mjere u slučaju kad nisu ispunjeni propisani uvjeti*

Članak 46.

(1) Ako se fitosanitarnim
pregledom utvrdi da nisu ispunjeni uvjeti iz članka 34. stavka 3. ovoga Zakona,
fitosanitarni će inspektor zadržati pošiljku i
odrediti jednu ili više službenih mjera:

1. zabranu unošenja na teritorij Republike
Hrvatske cijele pošiljke ili njezina dijela,

2. premještanje do odredišta izvan Republike
Hrvatske, pod službenim nadzorom tijekom njihova premještanja unutar Republike
Hrvatske, u skladu s odgovarajućim carinskim postupkom,

3. uklanjanje zaraženog dijela pošiljke,

4. uništenje,

5. uvođenje karantenskog nadzora dok rezultati laboratorijskih
analiza ili službenih testiranja ne budu poznati,

6. iznimno i samo u posebnim okolnostima:
odgovarajuće tretiranje radi suzbijanja štetnih organizama koji nisu navedeni u
Popisu I. ili II., ako fitosanitarna inspekcija
procijeni da će nakon tretiranja uvjeti biti ispunjeni i opasnost od širenja
štetnih organizama otklonjena.

(2) U slučajevima kad naredi neku od mjera iz
stavka 1. točke 1. – 3. ovoga članka fitosanitarni
inspektor na fitosanitarni certifikat stavlja oznaku
kojom ga poništava.

(3) Fitosanitarni je
inspektor obvezan u što kraćem roku izvijestiti nadležnu upravu o svim
slučajevima zadržavanja bilja, biljnih proizvoda ili drugih nadziranih predmeta
zbog neispunjavanja fitosanitarnih zahtjeva, pri čemu
je obvezan navesti razlog zadržavanja, da bi nadležna uprava o tome mogla
izvijestiti nadležno tijelo druge zemlje.

(4) Okolnosti u kojima se primjenjuje ili se ne
smije primijeniti pojedina mjera iz stavka 1. ovoga članka, pojedinosti i
uvjete za svaku od tih mjera te izgled i sadržaj oznake iz stavka 2. ovoga
članka propisuje ministar.

***2. Izvoz***

*Izvoz*

Članak 47.

(1) Kada za pošiljku koja se izvozi, a
podrijetlom je iz Republike Hrvatske, zemlja uvoznica ili zemlja preko koje se
pošiljka provozi zahtijeva da je prati fitosanitarni certifikat
i ako izvoznik ili njegov ovlašteni zastupnik podnese zahtjev za izdavanje
certifikata, fitosanitarni će inspektor obaviti fitosanitarni pregled pošiljke i ako su ispunjeni fitosanitarni zahtjevi te zemlje izdati fitosanitarni
certifikat.

(2) Kada za pošiljku koja se izvozi, a koja nije
podrijetlom iz Republike Hrvatske, ali je u Republici Hrvatskoj skladištena,
razdijeljena, združena s drugom pošiljkom ili prepakirana, zemlja uvoznica ili
zemlja preko koje se pošiljka provozi zahtijeva da je prati fitosanitarni
certifikat i ako izvoznik ili njegov ovlašteni zastupnik podnese zahtjev za
izdavanje certifikata, fitosanitarni će inspektor
obaviti fitosanitarni pregled pošiljke i ako su
ispunjeni fitosanitarni zahtjevi te zemlje izdati fitosanitarni certifikat za reeksport.

(3) Fitosanitarnom
pregledu iz stavka 1. i 2. ovoga članka podliježu bilje, biljni proizvodi i
drugi nadzirani predmeti namijenjeni izvozu, prijevozna sredstva, pakiranja, a
prema potrebi i skladišta, spremnici te zemljište i posjed s kojeg oni potječu.

(4) Ako fitosanitarnim
pregledom utvrdi da nisu ispunjeni fitosanitarni
zahtjevi zemlje uvoznice ili zemlje preko koje se pošiljka provozi, fitosanitarni će inspektor narediti mjere kojima se može
postići ispunjenje tih zahtjeva.

(5) Obrazac fitosanitarnog
certifikata i fitosanitarnog certifikata za reeksport, obrazac zahtjeva iz stavka 1. i 2. ovoga članka,
način i rok njegova podnošenja, te mjesto i način obavljanja fitosanitarnog pregleda iz stavka 1. i 2. ovoga članka
propisuje ministar.

IV. BIOLOŠKA ZAŠTITA
BILJA

*Organizmi zavičajnih vrsta*

Članak 48.

(1) Organizme zavičajnih vrsta dopušteno je
uzgajati, unositi ili rabiti za potrebe biološke zaštite bilja u zaštićenom
prostoru ili na otvorenom ako su ispunjeni propisani uvjeti.

(2) Uvjete iz stavka 1. ovoga članka propisuje
ministar uz suglasnost ministra nadležnog za zaštitu prirode.

*Organizmi stranih vrsta*

Članak 49.

(1) Za potrebe biološke zaštite bilja u
zaštićenom prostoru ili na otvorenom dopušteno je korištenje onih organizama
stranih vrsta koje su navedene u popisu što ga donosi ministar uz suglasnost
ministra nadležnog za zaštitu prirode.

(2) Nadležna uprava izdaje dopuštenje za unos i
uporabu organizama iz stavka 1. ovoga članka u skladu s ocjenom prihvatljivosti
zahvata u prirodu, utvrđenom na temelju propisa koji uređuju zaštitu prirode.

(3) Znanstvenim i istraživačkim ustanovama može
se izdati dopuštenje za unos i uporabu organizama stranih vrsta koje nisu
navedene u popisu iz stavka 1. ovoga članka, ako su namijenjeni u pokusne,
istraživačke i razvojne svrhe za potrebe biološke zaštite bilja. Dopuštenje se
izdaje u skladu sa stavkom 2. ovoga članka.

(4) Za dobivanje dopuštenja iz stavka 2. i 3.
ovoga članka, podnositelj zahtjeva mora ispunjavati propisane uvjete glede
prostora, opreme i stručne osposobljenosti zaposlenika.

(5) Nadležna uprava vodi evidenciju o unosu i
korištenju organizama stranih vrsta iz ovoga članka.

(6) Sadržaj zahtjeva za dobivanje dopuštenja i
uvjete iz stavka 4. ovoga članka propisuje ministar uz suglasnost ministra
nadležnog za zaštitu prirode.

V. DJELOKRUG, POSLOVI I
ZADACI

A. MINISTARSTVO

*Ministar*

Članak 50.

Radi provedbe ovoga Zakona ministar može
donijeti sljedeće mjere:

1. zabraniti proizvodnju pojedinih vrsta, sorata
ili klonova bilja na određenom području,

2. ograničiti ili zabraniti trgovinu pojedinim
biljnim vrstama,

3. narediti obveznu suradnju posjednika na
suzbijanju štetnih organizama i korištenje njihove opreme u tu svrhu,

4. odrediti granice područja u kojima će se
provoditi određene mjere,

5. ograničiti ili zabraniti premještanje
određenog bilja unutar teritorija Republike Hrvatske,

6. ograničiti ili zabraniti unošenje određenog
bilja u Republiku Hrvatsku ili njegov provoz preko teritorija Republike
Hrvatske,

7. narediti druge mjere i postupke prijeko
potrebne za provedbu ovoga Zakona.

*Djelokrug i poslovi Ministarstva*

Članak 51.

Radi provedbe ovoga Zakona Ministarstvo
poljoprivrede, šumarstva i vodnoga gospodarstva (u daljnjem tekstu:
Ministarstvo) ima sljedeće zadaće i nadležnosti:

1. surađuje u oblikovanju i provedbi politike
biljnoga zdravstva,

2. priprema nacrte propisa iz područja biljnoga
zdravstva i skrbise o njihovoj provedbi,

3. provodi stalni nadzor nad štetnim
organizmima,

4. analizira i procjenjuje fitosanitarnu
situaciju u Republici Hrvatskoj i izvan nje da bi se utvrdila možebitna pojava
štetnog organizma i njegova rasprostranjenost,

5. prati provođenje laboratorijskih analiza
bilja, biljnih proizvoda i drugih nadziranih predmeta radi otkrivanja štetnih
organizama navedenih u Popisu I. i II.,

6. procjenjuje stupanj opasnosti od pojave
štetnih organizama i donosi odgovarajuće stručne upute i mjere,

7. izrađuje stručne podloge za određivanje
granica zaštićenog područja i područja pod posebnim nadzorom,

8. uspostavlja i vodi upisnike, evidencije i
popise,

9. priprema programe preventivnih mjera koje se
poduzimaju radi sprječavanja unošenja i širenja štetnih organizama i skrbi se o
provedbi tih programa,

10. predlaže mjere sprječavanja, suzbijanja i
iskorjenjivanja štetnih organizama, usklađuje njihovu provedbu i prema potrebi
ih provodi,

11. obavlja stručni nadzor nad provedbom poslova
i zadaća pravnih osoba s javnim ovlastima, u skladu s ovim Zakonom,

12. izvješćuje o pojavama, izbijanju napada i
širenju štetnih organizama u zemlji i inozemstvu,

13. izvješćuje zemlje izvoznice
o zadržanim pošiljkama koje ne udovoljavaju fitosanitarnim
zahtjevima Republike Hrvatske,

14. priprema izvješća, analize, informacije i druge
materijale u vezi s pojavom i širenjem štetnih organizama, koje je Republika
Hrvatska obvezna pripremati i razmjenjivati u skladu s propisima i potpisanim
međunarodnim ugovorima i sporazumima iz područja biljnoga zdravstva,

15. sudjeluje u pripremi međunarodnih sporazuma
koje sklapa Vlada Republike Hrvatske u području biljnoga zdravstva, te se skrbi
o njihovoj provedbi,

16. skrbi se o informiranju javnosti i svih
zainteresiranih za pitanja biljnoga zdravstva te o izdavanju publikacija,

17. skrbi se o provedbi jednolikih radnih
postupaka u skladu s propisima i međunarodnim zahtjevima,

18. uspostavlja i održava informacijski sustav u
području biljnoga zdravstva,

19. skrbi se o stručnom osposobljavanju svojih
zaposlenika,

20. surađuje s drugim službama, državnim
tijelima i organizacijama iz područja biljnoga zdravstva u zemlji i inozemstvu,

21. predstavlja Republiku Hrvatsku u
međunarodnim tijelima i organizacijama iz područja biljnoga zdravstva,

22. izdaje biljne putovnice kad je to propisano
ovim Zakonom,

23. priprema naputke za izvršavanje poslova i
zadataka propisanih ovim Zakonom i propisima donijetima
na temelju ovoga Zakona,

24. obavlja druge poslove koji se odnose na
biljno zdravstvo.

*Nadležna uprava*

Članak 52.

(1) Nadležna uprava obavlja poslove iz članka
51. ovoga Zakona, usklađuje rad provoditelja zdravstvene zaštite bilja,
razmjenjuje informacije i izvješćuje nadležna tijela drugih zemalja,
regionalnih i međunarodnih organizacija.

(2) Nadležna uprava obavlja upravne i s njima
povezane stručne poslove.

*Upravni nadzor*

Članak 53.

Upravni nadzor nad provedbom ovoga Zakona i
propisa donijetih na temelju ovoga Zakona te nadzor
nad radom pravnih osoba s javnim ovlastima obavlja Ministarstvo.

*Inspekcijski nadzor*

Članak 54.

(1) Inspekcijski nadzor nad provedbom ovoga
Zakona i propisa donijetih na temelju ovoga Zakona
provode fitosanitarna inspekcija i šumarska
inspekcija Ministarstva (u daljnjem tekstu: nadležne inspekcije).

(2) Radi obavljanja poslova iz djelokruga fitosanitarne inspekcije osnivaju se područne jedinice fitosanitarne inspekcije Ministarstva.

(3) Fitosanitarni i
šumarski inspektor (nadležni inspektori), svaki u sklopu svoje nadležnosti, pri
provedbi inspekcijskog nadzora vodi postupak, sastavlja zapisnik i donosi rješenja
kada je za to ovlašten ovim Zakonom i propisima donijetim
na temelju ovoga Zakona.

(4) Inspekcijski postupak vodi se u skladu sa
Zakonom o općem upravnom postupku ako ovim Zakonom nije drukčije određeno.

(5) Protiv rješenja nadležnog inspektora može se
podnijeti žalba Ministarstvu. Žalba se podnosi u roku od osam dana od dana
dostave rješenja.

(6) Žalba protiv rješenja nadležnog inspektora
ne zadržava njegovo izvršenje.

(7) Protiv rješenja Ministarstva donesenih na
temelju ovoga Zakona u prvom stupnju nije dopuštena žalba već se može pokrenuti
upravni spor.

*Uloga nadležnih inspekcija*

Članak 55.

(1) Nadležne inspekcije svojim djelovanjem
osiguravaju jednoliku primjenu radnih postupaka i mjera u području biljnoga
zdravstva, prate zdravstveno stanje bilja, biljnih proizvoda i drugih
nadziranih predmeta, osiguravaju stručno osposobljavanje inspektora, surađuju u
pripremi propisa iz svojeg područja rada i obavljaju druge poslove određene
zakonom ili drugim propisima.

(2) U svojem radu nadležne inspekcije surađuju s
nadležnom upravom, drugim inspekcijskim službama, ustanovama i drugim
organizacijama te stručnjacima iz područja poljoprivrede i šumarstva u
Republici Hrvatskoj i inozemstvu.

*Prava i ovlasti inspektora*

Članak 56.

(1) Fitosanitarni
inspektor i šumarski inspektor, svaki u sklopu svoje nadležnosti, imaju
sljedeća prava i ovlasti:

1. u bilo koje vrijeme i na bilo kojem mjestu
pristupiti bilju, biljnim proizvodima i drugim nadziranim predmetima tijekom
njihova premještanja, na mjestima gdje se oni proizvode, prerađuju, skladište,
prodaju ili na drugi način rabe, uključujući i pravo ulaska na posjed kupaca,

2. obavljati preglede bilja, biljnih proizvoda i
drugih nadziranih predmeta u bilo koje vrijeme i na bilo kojem mjestu gdje se
oni premještaju, proizvode, prerađuju, skladište, prodaju ili na drugi način
rabe, uključujući i posjed kupaca,

3. pregledavati fitosanitarnu
dokumentaciju pravnih i fizičkih osoba,

4. uzimati uzorke bilja, biljnih proizvoda i
drugih nadziranih predmeta za potrebe laboratorijskih analiza, bez nadoknade za
njihovu vrijednost,

5. provjeravati jesu li proizvođači,
prerađivači, uvoznici i distributeri bilja, biljnih proizvoda i drugih
nadziranih predmeta, za koje je to propisano člankom 21. ovoga Zakona, upisani
u Upisnik,

6. provjeravati udovoljavaju li obveznici iz
članka 21. ovoga Zakona uvjetima za izdavanje biljnih putovnica,

7. provjeravati ispunjavaju li obveznici iz
članka 21. ovoga Zakona obveze propisane ovim Zakonom i propisima donijetim na temelju ovoga Zakona,

8. provjeravati udovoljavaju li pravne osobe s
javnim ovlastima i pružatelji usluga uvjetima propisanim ovim Zakonom i
propisima donijetima na temelju ovoga Zakona,

9. nadzirati provedbu zadaća povjerenih pravnim
osobama s javnim ovlastima,

10. izdavati biljne putovnice i nadzirati
izdavanje biljnih putovnica kada ih izdaju obveznici iz članka 21. ovoga
Zakona,

11. naređivati fitosanitarne
mjere,

12. pregledavati upisnike i očevidnike potrebne
pri provedbi nadzora,

13. nadzirati provedbu mjera propisanih ovim Zakonom,

14. podnositi zahtjeve za pokretanje prekršajnog
postupka u slučajevima određenim ovim Zakonom,

15. obavljati i druge zadatke iz područja
biljnoga zdravstva.

(2) Prava i ovlasti iz stavka 1. ovoga članka
pripadaju šumarskoj inspekciji samo u onom dijelu koji se odnosi na šumsko
bilje, šumske rasadnike i šumski reprodukcijski materijal, osim šumskoga bilja
i šumskoga reprodukcijskog materijala koji se unose iz trećih zemalja, provoze
ili izvoze.

(3) Fitosanitarni
inspektor, osim prava i ovlasti iz stavka 1. ovoga članka, ima sljedeća prava i
ovlasti:

1. pristupiti bilju, biljnim proizvodima i
drugim nadziranim predmetima koji se unose iz trećih zemalja, provoze ili
izvoze,

2. obavljati preglede bilja, biljnih proizvoda i
drugih nadziranih predmeta koji se unose iz trećih zemalja, provoze ili izvoze,

3. izdavati fitosanitarne
certifikate i fitosanitarne certifikate za reeksport,

4. kontrolirati uvoz, uzgoj i korištenje
organizama namijenjenih biološkoj zaštiti bilja.

*Inspekcijske mjere*

Članak 57.

U skladu s pravima i ovlastima iz članka 56.
ovoga Zakona, pri provedbi inspekcijskog nadzora iz članka 54. ovoga Zakona, fitosanitarni inspektor i šumarski inspektor imaju pravo
narediti ove mjere:

1. zabraniti unošenje iz trećih zemalja štetnih
organizama navedenih u popisima donijetima na temelju
ovoga Zakona, te drugih štetnih organizama,

2. zabraniti unošenje iz trećih zemalja i
premještanje bilja, biljnih proizvoda i drugih nadziranih predmeta koji ne
udovoljavaju uvjetima iz ovoga Zakona,

3. zabraniti na određeno vrijeme uzgoj pojedinih
vrsta bilja na mjestu proizvodnje,

4. narediti odgovarajuće tretiranje bilja,
biljnih proizvoda i drugih nadziranih predmeta koji se premještaju, unose iz
trećih zemalja ili izvoze, utvrde li da su zaraženi određenim štetnim
organizmima,

5. narediti uklanjanje zaraženog dijela pošiljke
ako ne postoji opasnost od širenja štetnog organizma,

6. narediti da se pošiljka ne isporuči uvozniku,
prijevozniku ili osobama koje bilje, biljne proizvode i druge nadzirane
predmete iz trećih zemalja unose ili premještaju, sve dok se ne obavi fitosanitarni pregled ili dok ne budu poznati rezultati
laboratorijske analize ili službenog testiranja,

7. dopustiti prijevoz bilja, biljnih proizvoda i
drugih nadziranih predmeta u slučaju slabe zaraze štetnim organizmima, osim
sjemena i bilja namijenjenog sadnji, u područja u kojima ne postoji opasnost od
njihova širenja ili, pod njegovim nadzorom, do pogona za industrijsku preradu,

8. narediti uništenje pošiljke bilja, biljnih
proizvoda i drugih nadziranih predmeta tijekom njihova premještanja ili
unošenja iz trećih zemalja, kada postoji opasnost od širenja štetnih organizama
ili kad nisu ispunjeni uvjeti propisani ovim Zakonom,

9. privremeno zabraniti, dijelom ili u
cijelosti, aktivnosti proizvođača ili prerađivača i izdavanje biljnih putovnica
sve dok se ne otkloni opasnost od širenja štetnih organizama,

10. zabraniti izdavanje biljnih putovnica kada
nisu ispunjeni uvjeti za njihovo izdavanje,

11. predlagati nadležnoj upravi brisanje
obveznika iz Upisnika ako ne ispunjava propisane obveze,

12. predlagati nadležnoj upravi da u slučaju
ponovljenog kršenja propisa ukine dopuštenje za izdavanje biljnih putovnica,

13. privremeno zabraniti obavljanje djelatnosti
pružateljima usluga ako ne ispunjavaju propisane uvjete i predložiti oduzimanje
ovlaštenja do donošenja konačne odluke,

14. zabraniti unos, uzgoj i uporabu organizama
namijenjenih biološkoj zaštiti bilja ako nisu ispunjeni uvjeti propisani ovim
Zakonom,

15. narediti mjere za otklanjanje uočenih nepravilnosti
i nedostataka, u roku koji odrede,

16. narediti prijeko potrebne preventivne mjere
i radnje radi sprječavanja unošenja, pojave i širenja štetnih organizama i radi
njihova suzbijanja, za koje su ovlašteni ovim Zakonom i drugim propisima,

17. naređivati ostale mjere u skladu s ovim
Zakonom i propisima donijetim na temelju ovoga
Zakona.

*Omogućavanje inspekcijskog nadzora*

Članak 58.

(1) Pravne i fizičke osobe koje podliježu
nadzoru nadležnih inspekcija dužne su omogućiti obavljanje inspekcijskog
nadzora, pružiti nadležnom inspektoru potrebne podatke i obavijesti te mu
osigurati uvjete za nesmetani rad.

(2) Pravne i fizičke osobe iz stavka 1. ovoga
članka dužne su na zahtjev nadležne inspekcije u određenom roku dostaviti ili
pripremiti podatke i materijale koji su im potrebni za obavljanje poslova
inspekcijskog nadzora.

(3) Rok iz stavka 2. ovoga članka mora biti
primjeren vrsti zahtjeva.

*Donošenje rješenja*

Članak 59.

(1) Ako nadležni inspektor u obavljanju
inspekcijskog nadzora utvrdi da su povrijeđene odredbe ovoga Zakona ili propisa
donesenih na temelju ovoga Zakona, naredit će rješenjem da se utvrđene
nepravilnosti ili nedostaci uklone u određenom roku.

(2) Nadležni inspektor donijet će rješenje iz
stavka 1. ovoga članka bez odgode, a najkasnije u roku 15 dana od dana
završetka inspekcijskog nadzora.

*Privremene mjere*

Članak 60.

(1) Nadležni inspektor može privremeno, do
donošenja rješenja o izvršenom prekršaju, oduzeti dokumentaciju i predmete koji
u prekršajnom ili sudskom postupku mogu poslužiti kao dokaz.

(2) O privremenom oduzimanju dokumentacije ili
predmeta iz stavka 1. ovoga članka izdaje se potvrda.

*Uvjeti za imenovanje*

Članak 61.

(1) Poslove fitosanitarnog
inspektora može obavljati osoba koja ima završen agronomski, poljoprivredni ili
šumarski fakultet određenog studija, odsjeka ili smjera i pet godina radnog
staža u struci te položen stručni ispit iz područja biljnoga zdravstva.

(2) Šumarski inspektor za obavljanje
inspekcijskog nadzora po ovome Zakonu mora osim drugih propisanih uvjeta imati
položen i posebni dio stručnog ispita iz područja biljnoga zdravstva.

(3) Određeni studij, odsjek ili smjer iz stavka
1. ovoga članka i program posebnoga dijela stručnog ispita iz područja biljnoga
zdravstva propisuje ministar.

*Iskaznica i znak*

Članak 62.

(1) Fitosanitarni
inspektor mora imati iskaznicu i znak, kojima dokazuje svoj identitet i
ovlasti.

(2) Obrazac iskaznice i izgled znaka te način
izdavanja iskaznice i znaka iz stavka 1. ovoga članka propisuje ministar.

B. PRAVNE OSOBE S JAVNIM
OVLASTIMA

*Zavod za zaštitu bilja u poljoprivredi i šumarstvu Republike
Hrvatske*

Članak 63.

(1) Zavod, koji je osnovalo Ministarstvo prema
odredbama Zakona o ustanovama (»Narodne novine«, br.
76/93., 29/97. i 47/99.), obavlja sljedeće poslove i zadatke:

1. prati zdravstveno stanje bilja tijekom
njegova rasta i razvoja na poljima, u nasadima, objektima i drugim površinama,
uključujući i samoniklo bilje, radi prikupljanja podataka o pojavi, intenzitetu
napada, populaciji i proširenosti organizama štetnih za bilje i biljne
proizvode i o tome vodi sustavnu evidenciju,

2. prikuplja biološke, meteorološke i druge
podatke važne za prognoziranje pojave štetnih organizama,

3. prognozira pojavu štetnih organizama te
razvoj i kretanje njihove populacije i određuje optimalne rokove za njihovo
suzbijanje,

4. obavlja poslove otkrivanja štetnih
organizama,

5. obavlja laboratorijske analize i testiranje
bilja, biljnih proizvoda i drugih nadziranih predmeta radi određivanja štetnih
organizama i utvrđivanja stupnja zaraze,

6. izvještava o prisutnosti, pojavi i širenju
štetnih organizama,

7. procjenjuje rizik od štetnih organizama,

8. razrađuje i predlaže preventivne mjere i
mjere suzbijanja štetnih organizama,

9. provodi znanstvena i druga istraživanja iz
područja biljnoga zdravstva,

10. daje posjednicima stručna mišljenja u vezi
sa zdravstvenom zaštitom bilja,

11. podučava posjednike, pružatelje usluga i
druge sudionike uključene u poslove zdravstvene zaštite bilja o štetnim
organizmima, fitosanitarnim mjerama i načinu obavljanja
pojedinih poslova iz područja biljnoga zdravstva,

12. organizira i provodi stručno osposobljavanje
osoba odgovornih za zdravstvenu zaštitu bilja i izdavanje biljnih putovnica,

13. sudjeluje u stručnom usavršavanju fitosanitarnih inspektora,

14. izrađuje stručne podloge za izradu nacrta
propisa iz područja biljnoga zdravstva,

15. sudjeluje u pripremi i provedbi programa iz
članka 6. stavka 6. i članka 14. stavka 2. ovoga Zakona,

16. sudjeluje u uvođenju i razvoju
informacijskog sustava,

17. obavlja druge stručne i tehničke poslove za
koje je ovlašten ovim Zakonom ili propisima donijetim
na temelju ovoga Zakona.

(2) Za obavljanje poslova i zadaća iz stavka 1.
ovoga članka Zavod je odgovoran nadležnoj upravi.

(3) Zavod je obvezan o obavljanju poslova iz
stavka 1. ovoga članka izvješćivati nadležnu upravu.

(4) Način i rokove izvješćivanja iz stavka 3.
ovoga članka propisuje ministar.

*Šumarski institut, Jastrebarsko*

Članak 64.

(1) Poslove i zadatke iz članka 63. stavka 1.
točke 1. – 11. i točke 15. – 17. ovoga Zakona, koji se odnose na šume, šumske
rasadnike i šumski reprodukcijski materijal, obavlja Šumarski institut.

(2) Za obavljanje poslova i zadataka iz stavka
1. ovoga članka Šumarski institut odgovoran je nadležnoj upravi.

(3) Šumarski institut obvezan je o obavljanju
poslova iz stavka 1. ovoga članka izvješćivati nadležnu upravu.

(4) Način i rokove izvješćivanja iz stavka 3.
ovoga članka propisuje ministar.

*Druge pravne osobe s javnim ovlastima*

Članak 65.

(1) Ministar može za pojedine poslove i zadaće
iz područja biljnoga zdravstva ovlastiti i druge pravne osobe, u prvom redu
stručne ili znanstvene ustanove.

(2) Pravne osobe s javnim ovlastima dodijeljenim
na temelju stavka 1. ovoga članka obvezne su postupati u skladu s propisanim
ili određenim uvjetima.

(3) Za obavljanje poslova i zadaća iz stavka 1.
ovoga članka pravne osobe s javnim ovlastima odgovorne su nadležnoj upravi.

(4) Pravne osobe s javnim ovlastima obvezne su o
obavljanju poslova iz stavka 1. ovoga članka izvješćivati nadležnu upravu.

(5) Uvjete iz stavka 2. ovoga članka te način i
rokove izvješćivanja iz stavka 4. ovoga članka propisuje ministar.

C. PRUŽATELJI USLUGA

*Poslovi i uvjeti*

Članak 66.

(1) Pružatelji usluga obavljaju pojedine stručne
i tehničke poslove radi provedbe fitosanitarnih mjera
predviđenih ovim Zakonom i propisima donijetim na
temelju ovoga Zakona.

(2) Poslove iz stavka 1. ovoga članka mogu
obavljati samo one pravne i fizičke osobe koje ispunjavaju propisane uvjete i
upisane su u Upisnik pravnih i fizičkih osoba koje obavljaju pojedine stručne i
tehničke poslove u svezi s provedbom fitosanitarnih
mjera, osim poslova suzbijanja i iskorjenjivanja štetnih organizama primjenom
sredstava za zaštitu bilja, na koje se primjenjuju odredbe zakona koji uređuje
područje sredstava za zaštitu bilja.

(3) Sadržaj, oblik i način vođenja Upisnika iz
stavka 2. ovoga članka propisuje ministar.

(4) Uvjete iz stavka 2. ovoga članka propisuje
ministar, uz suglasnost ministra nadležnog za zaštitu okoliša.

*Poslovi koji se dodjeljuju javnim natječajem*

Članak 67.

(1) Poslovi suzbijanja štetnih organizama ili
uništavanja bilja, biljnih proizvoda i drugih nadziranih predmeta za koje su
naređene mjere uništenja, dodjeljuju se pružateljima usluga na temelju javnog
natječaja.

(2) Uvjete za dodjelu poslova iz stavka 1. ovoga
članka propisuje ministar javnim natječajem.

(3) Odluku o dodjeli poslova iz stavka 1. ovoga
članka donosi ministar.

D. POVJERENSTVO ZA
BILJNO ZDRAVSTVO

*Povjerenstvo za biljno zdravstvo*

Članak 68.

(1) Povjerenstvo za biljno zdravstvo (u daljnjem
tekstu: Povjerenstvo) stručno je savjetodavno tijelo Ministarstva na području
zdravstvene zaštite bilja.

(2) Članove Povjerenstva imenuje ministar iz
redova znanstvenih i stručnih djelatnika iz područja biljnog zdravstva,
znanosti i obrazovanja te državnih službenika.

(3) Članovima Povjerenstva pripada naknada za
rad u iznosu koji odredi ministar.

(4) Način rada i zadaće Povjerenstva propisuje
ministar.

VI. PRIKUPLJANJE,
UPORABA I RAZMJENA PODATAKA I INFORMACIJA

*Prikupljanje i uporaba podataka i informacija*

Članak 69.

(1) Za potrebe obavljanja poslova i zadaća iz
svoje nadležnosti te radi vođenja i održavanja vlastitih zbirki podataka nadležna
uprava može, u skladu s ovim Zakonom, prikupljati i rabiti podatke i
informacije koje u sklopu propisanih zbirki podataka prikupljaju i čuvaju
Ministarstvo, druga tijela državne uprave, tijela jedinica lokalne i područne
(regionalne) samouprave i druge pravne osobe s javnim ovlastima, a posebice
podatke i informacije iz:

– Upisnika seljačkih gospodarstava ili
obiteljskih poljoprivred­nih
gospodarstava,

– evidencija proizvođača i prerađivača
poljoprivrednih ili prehrambenih proizvoda,

– Registra prostornih jedinica,

– Registra poreznih obveznika,

– evidencija o prebivalištu, boravištu i
promjeni adrese stana (ime, prezime, adresa stalnog ili privremenog boravišta),

– katastra zemljišta (broj čestice, granice
čestice, površina, posjednik),

– zemljišnih knjiga,

– Registra poslovnih subjekata,

– zbirki statističkih podataka o poljoprivredi i
šumarstvu,

– zbirki carinskih podataka o uvozu, izvozu i
provozu bilja, biljnih proizvoda i drugih nadziranih predmeta.

(2) Nadležna uprava može rabiti i topografsko-katastarske
planove, osnovnu državnu kartu, pregledne i digitalne ortofotografske
karte i planove.

(3) Voditelji zbirki podataka i raspolagatelji planovima i kartama iz stavka 1. i 2. ovoga
članka dužni su nadležnoj upravi bez naknade omogućiti uporabu podataka i
informacija kojima upravljaju ili raspolažu, ako su joj ti podaci i informacije
potrebni za obavljanje poslova i zadaća iz njezine nadležnosti.

(4) Nadležna uprava u sklopu svojega djelokruga
povezuje vlastite zbirke podataka sa zbirkama podataka u Ministarstvu i drugim
državnim tijelima.

(5) Način povezivanja s drugim zbirkama podataka
i način prikupljanja podataka iz tih zbirki uređuje se ugovorom koji sklapa
ministar s čelnikom državnog tijela odgovornim za pojedinu zbirku podataka i u
skladu s propisima koji uređuju pravo na pristup informacijama i zaštitu
podataka.

*Davanje podataka na uporabu*

Članak 70.

(1) Nadležna uprava može davati na uporabu
podatke i informacije iz vlastitih upisnika, evidencija i zbirki podataka
drugim državnim tijelima kada su im ti podaci i informacije potrebni radi
obavljanja zakonom propisanih poslova i zadaća iz njihove nadležnosti, te
pravnim osobama s javnim ovlastima i pružateljima usluga, kada su im potrebni
za izvršavanje poslova i zadaća na temelju ovoga Zakona, kao i drugim osobama
koje za to iskažu pravni interes.

(2) Podaci i informacije koje nadležna uprava
daje na uporabu drugim korisnicima smiju se rabiti samo u svrhu za koju su dani
i ne smiju se dalje prosljeđivati bez suglasnosti nadležne uprave.

*Informacijski sustav*

Članak 71.

(1) Provoditelji zdravstvene zaštite bilja
obvezni su voditi i redovito dopunjavati propisane upisnike, evidencije i
zbirke podataka, koji se povezuju u informacijski sustav.

(2) Nadležna uprava uspostavlja informacijski
sustav iz stavka 1. ovoga članka i povezuje ga s informacijskim sustavom
Ministarstva te međunarodnim informacijskim sustavima iz područja biljnoga
zdravstva.

(3) Način vođenja upisnika, evidencija i zbirki
podataka iz stavka 1. ovoga članka i način povezivanja informacijskog sustava
iz stavka 1. ovoga članka s drugim informacijskim sustavima propisuje ministar.

*Međunarodna razmjena podataka i informacija*

Članak 72.

(1) Na međunarodnoj razini nadležna uprava
razmjenjuje poglavito podatke i informacije o:

– nadležnoj službi za biljno zdravstvo,

– mjestima ulaska,

– popisima štetnih organizama koji su predmet
nadzora,

– prisutnosti ili pojavi štetnih organizama
navedenih u popisima propisanim ovim Zakonom na dijelu teritorija Republike
Hrvatske na kojem njihova prisutnost prije nije bila poznata te o poduzetim
mjerama za sprječavanje njihova širenja ili mjerama iskorjenjivanja,

– pojavi, izbijanju napada i širenju štetnih
organizama koji su potencijalna opasnost,

– svakoj pojavi štetnih organizama u zaštićenom
području zbog kojih je područje proglašeno zaštićenim,

– rezultatima sustavnih istraživanja provedenih
u zaštićenom području,

– propisima donijetim
na temelju ovoga Zakona,

– pošiljkama bilja, biljnih proizvoda i drugih
nadziranih pred­meta koje su zadržane jer nisu udovoljavale fitosanitarnim
zahtjevima,

– drugim podacima i informacijama iz područja na
koje se odnosi ovaj Zakon, ako to zatraže međunarodna tijela ili organizacije.

(2) Podaci i informacije razmjenjuju se u skladu
s međunarodnim konvencijama i ugovorima koji obvezuju Republiku Hrvatsku.

VII. FINANCIRANJE,
NAKNADE I ODŠTETE

*Financiranje poslova koji se obavljaju na temelju javnih
ovlasti*

Članak 73.

Sredstva za obavljanje poslova iz članka 63.,
64. i 65. ovoga Zakona osiguravaju se u državnom proračunu, osim za poslove
koji se obavljaju na zahtjev pravnih i fizičkih osoba za koje one plaćaju
naknadu sukladno članku 74. ovoga Zakona.

*Naknade i troškovi*

Članak 74.

(1) Pravne i fizičke osobe plaćaju naknadu za:

1. laboratorijsku analizu i testiranje službenih
uzoraka bilja, biljnih proizvoda i drugih nadziranih predmeta koji su obavljeni
na zahtjev nadležnoga inspektora radi utvrđivanja zdravstvenog stanja bilja, u
slučaju kad je rezultat analize ili testiranja za tu pravnu ili fizičku osobu
nepovoljan, osim u slučajevima kad je drukčije propisano,

2. fitosanitarni
pregled bilja, biljnih proizvoda i drugih nadziranih predmeta u svezi s
premještanjem unutar Republike Hrvatske,

3. fitosanitarni
pregled bilja, biljnih proizvoda i drugih nadziranih predmeta koji se unose iz
trećih zemalja,

4. fitosanitarni
pregled bilja, biljnih proizvoda i drugih nadziranih predmeta koji se izvoze iz
Republike Hrvatske,

5. provođenje sustavne izobrazbe posjednika
bilja i drugih izvršitelja zdravstvene zaštite bilja koji nemaju javnih
ovlasti,

6. stručno osposobljavanje kojim se stječu
uvjeti za dobivanje ovlaštenja za izdavanje biljnih putovnica.

(2) Naknade iz stavka 1. točke 2., 3. i 4. ovoga
članka prihod su državnoga proračuna Republike Hrvatske.

(3) Naknade iz stavka 1. točke 1., 5. i 6. ovoga
članka prihod su onih pravnih osoba s javnim ovlastima koje obavljaju analizu
ili testiranje odnosno provode izobrazbu ili osposobljavanje.

(4) Visinu naknada iz stavka 1. ovoga članka
propisuje ministar.

(5) Troškove nastale provedbom fitosanitarnih mjera propisanih ovim Zakonom i propisima donijetim na temelju ovoga Zakona snosi posjednik bilja,
osim u slučajevima kada ih snosi Republika Hrvatska.

*Odštete*

Članak 75.

(1) Posjednik bilja koji se bavi proizvodnjom
ili preradom bilja, biljnih proizvoda ili drugih nadziranih predmeta ima pravo
na odštetu ako je:

– odmah izvijestio o pojavi ili sumnji na pojavu
štetnog organizma navedenog u Popisu I., dijelu A, ili Popisu II., dijelu A,
ili ako je to zaštićeno područje, u Popisu I., dijelu B, ili Popisu II., dijelu
B, ili organizma koji nije naveden u tim popisima, ali opasnost je za bilje na
teritoriju Republike Hrvatske i za koji je ministar propisao određene mjere
iskorjenjivanja ili sprječavanja njegova širenja,

– proveo sve mjere zdravstvene zaštite bilja
koje je naredio fitosanitarni inspektor.

(2) Odšteta se isplaćuje na trošak državnog
proračuna Republike Hrvatske.

(3) Odšteta iz stavka 1. ovoga članka ne
isplaćuje se ako je štetni organizam pronađen pri fitosanitarnom
pregledu bilja, biljnih proizvoda i drugih nadziranih predmeta koji se unose u
Republiku Hrvatsku iz trećih zemalja.

(4) Postupak za isplatu odštete pokreće se na
zahtjev posjednika uništenog ili na drugi način uklonjenog bilja, biljnih
proizvoda i drugih nadziranih predmeta. Odštetnom zahtjevu koji podnosi
nadležnoj upravi posjednik bilja mora priložiti rješenje kojim je fitosanitarni inspektor naredio mjere vezane uz predmet
zahtjeva.

(5) Iznos odštete utvrđuje posebno povjerenstvo
koje imenuje ministar.

(6) Ministar donosi rješenje o opravdanosti
zahtjeva i iznosu odštete.

(7) Protiv rješenja iz stavka 6. ovoga članka ne
može se uložiti žalba niti pokrenuti upravni spor. Podnositelj odštetnog
zahtjeva može u roku od 30 dana od dana primitka rješenja iz stavka 6. ovoga
članka predložiti nadležnom sudu da odredi iznos odštete.

(8) Ako rješenje iz stavka 6. ovoga članka nije
izdano ili nije uručeno podnositelju zahtjeva u roku od 60 dana od podnošenja
odštetnog zahtjeva, posjednik može predložiti nadležnom sudu da odredi iznos
odštete.

(9) O prijedlogu iz stavka 7. i 8. ovoga članka
odlučuje sud u izvanparničnom postupku.

(10) Pobliža mjerila na temelju kojih se
odlučuje o pravu na odštetu i iznosu odštete propisuje ministar.

VIII. KAZNENE ODREDBE

*Prekršaji*

Članak 76.

(1) Novčanom kaznom od 50.000,00 do 100.000,00
kuna kaznit će se za prekršaj pravna osoba:

1. ako ne provede mjere koje je naredio nadležni
inspektor (članak 11. stavak 1., članak 23. stavak 4., članak 33. stavak 2. i
članak 46. stavak 1.),

2. ako unosi štetni organizam ili izazove
širenje štetnog organizma čije je unošenje i širenje zabranjeno (članak 16.),

3. ako unosi ili premješta bilje, biljne
proizvode i druge nadzirane predmete kojih je unošenje ili premještanje
zabranjeno (članak 17. i 18.),

4. ako unosi ili premješta štetne organizme,
bilje, biljne proizvode ili druge nadzirane predmete protivno odredbama članka
19. i 35. ovoga Zakona,

5. ako premješta bilje, biljne proizvode i druge
nadzirane predmete navedene u Popisu V., dijelu A, ako za njih nije izdana
biljna putovnica (članak 24. stavak 1., članak 27. stavak 1. i članak 28.
stavak 1.),

6. ako bez fitosanitarnog
pregleda unese iz treće zemlje bilje, biljne proizvode ili druge nadzirane
predmete navedene u Popisu V., dijelu B (članak 34. stavak 1.),

7. ako unosi ili rabi organizme stranih vrsta
protivno odredbama članka 49. stavka 1. i 2. ovoga Zakona,

8. ako nadležnom inspektoru ne omogući nesmetano
obavljanje inspekcijskog nadzora po ovome Zakonu ili ga pri tome sprječava,
vrijeđa ili mu ne da na uvid zahtijevanu dokumentaciju ili mu ne da potrebne
obavijesti (članak 58. stavak 1. i 2.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 10.000,00 do
15.000,00 kuna.

(3) Za prekršaj iz stavka 1. ovoga članka kaznit
će se i fizička osoba novčanom kaznom od 10.000,00 do 15.000,00 kuna.

Članak 77.

(1) Novčanom kaznom od 30.000,00 do 50.000,00
kuna kaznit će se za prekršaj pravna osoba:

1. ako ne postupa u skladu s odredbama članka 6.
ovoga Zakona,

2. ako ne izvijesti nadležnog inspektora o
pojavi štetnog organizma ili o simptomima koji upućuju na zarazu štetnim
organizmima (članak 10. stavak 1.),

3. ako ne zaštiti bilje, biljne proizvode i
druge nadzirane pred­mete od zaraze i ne spriječi doticaj zaraženog bilja s
drugim biljem, biljnim proizvodima i drugim nadziranim predmetima (članak 11.
stavak 2.),

4. ako neovlašteno ili na nepropisan način daje
ili objavljuje podatke o prvoj pojavi štetnih organizama navedenih u Popisu I.,
dijelu A, ili Popisu II., dijelu A (članak 13.),

5. ako se bavi proizvodnjom, preradom, unošenjem
iz trećih zemalja ili distribucijom bilja, biljnih proizvoda i drugih
nadziranih predmeta navedenih u Popisu V., dijelu A i B, a nije upisana u
Upisnik (članak 21. stavak 1.),

6. ako izda biljnu putovnicu bez ovlaštenja
nadležne uprave (članak 24. stavak 2. podstavak 1.)

7. ako izda biljnu putovnicu unatoč tome što
uvjeti iz članka 23. stavka 1. ovoga Zakona nisu ispunjeni (članak 29. stavak
1.),

8. ako ne omogući pristup ili pretragu nadležnom
inspektoru (članak 32. stavak 2.),

9. ako iz trećih zemalja unosi pošiljke koje
sadrže bilje, biljne proizvode i druge nadzirane predmete navedene u Popisu V.,
dijelu B preko mjesta ulaska koja nisu za to određena (članak 40. stavak 1.),

10. ako uzgaja, unosi ili koristi organizme
zavičajnih vrsta a ne ispunjava propisane uvjete (članak 48. stavak 1.),

11. ako postupa suprotno odredbama članka 83.
stavka 1., 3. i 4. ovoga Zakona.

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom od 6.000,00 do
10.000,00 kuna.

(3) Za prekršaj iz stavka 1. ovoga članka kaznit
će se i fizička osoba novčanom kaznom od 6.000,00 do 10.000,00 kuna.

Članak 78.

(1) Novčanom kaznom od 10.000,00 do 30.000,00
kuna kaznit će se za prekršaj pravna osoba:

1. ako kao kupac bilja, biljnih proizvoda i
drugih nadziranih predmeta koji se kao krajnji korisnik profesionalno bavi
biljnom proizvodnjom ne čuva biljne putovnice propisano vrijeme ili ne unosi
podatke o njima u svoju evidenciju (članak 32. stavak 1.),

2. ako u svojstvu pravne osobe s javnim
ovlastima ne postupa u skladu s propisanim ili određenim uvjetima (članak 65.
stavak 2.),

3. ako obavlja stručne i tehničke poslove iz
članka 66. stavka 1. ovoga Zakona, a nije upisana u Upisnik (članak 66. stavak
2.),

4. ako kao provoditelj zdravstvene zaštite bilja
ne vodi propisane upisnike, evidencije i zbirke podataka, ili ih neredovito
dopunjava, ili sprječava njihovo povezivanje u informacijski sustav (članak 71.
stavak 1.).

(2) Za prekršaj iz stavka 1. ovoga članka kaznit
će se i odgovorna osoba u pravnoj osobi novčanom kaznom 2.000,00 do 6.000,00
kuna.

(3) Za prekršaj iz stavka 1. ovoga članka kaznit
će se i fizička osoba novčanom kaznom od 2.000,00 do 6.000,00 kuna.

IX. PRIJELAZNE I ZAVRŠNE
ODREDBE

*Nadležna ustrojstvena jedinica*

Članak 79.

Unutarnja ustrojstvena jedinica Ministarstva iz
članka 3. točke 31. ustrojit će se najkasnije do 30. lipnja 2006.

*Područne jedinice fitosanitarne
inspekcije*

Članak 80.

(1) Područne jedinice fitosanitarne
inspekcije ustrojit će se najkasnije do 28. veljače 2006.

(2) Do osnivanja područnih jedinica iz stavka 1.
ovoga članka inspekcijski nadzor po ovome Zakonu i propisima donijetim na temelju ovoga Zakona obavlja fitosanitarna inspekcija u prometu preko državne granice, a
u unutarnjem prometu poljoprivredna inspekcija Ministarstva s djelokrugom određenim
Zakonom o zaštiti bilja (»Narodne novine«, br.
10/94., 19/94. i 117/03.).

*Značenje izraza*

Članak 81.

(1) Do dana pristupa Republike Hrvatske
Europskoj uniji premještanjem se smatra premještanje unutar Republike Hrvatske,
a od dana pristupa Europskoj uniji premještanje unutar država članica Europske
unije.

(2) Do dana pristupa Republike Hrvatske
Europskoj uniji trećim će se zemljama smatrati sve zemlje, a od toga dana one
zemlje koje nisu članice Europske unije.

(3) Od dana pristupa Republike Hrvatske
Europskoj uniji provozom u smislu članka 3. ovoga Zakona smatrat će se
premještanje robe koja podliježe carinskom nadzoru od jednog mjesta na drugo
unutar carinskog područja Europske zajednice.

*Davanje priopćenja drugim državama članicama Europske unije*

Članak 82.

Od dana pristupa Republike Hrvatske Europskoj
uniji nadležna će uprava dostavljati priopćenja drugim državama članicama
Europske unije i Europskoj komisiji o svim mjerama poduzetim na temelju ovoga
Zakona i propisa donijetih na temelju ovoga Zakona.

*Praćenje zdravstvenog stanja sadnog materijala višegodišnjih
biljaka unijetog iz trećih zemalja*

Članak 83.

(1) Do 30. lipnja 2006. zdravstveno stanje
sadnog materijala višegodišnjeg bilja koje se unosi iz trećih zemalja i kojim
se prenose ili se mogu prenijeti štetni organizmi navedeni u Popisu I., dijelu
A, i Popisu II., dijelu A, a čija se prisutnost ne može utvrditi fitosanitarnim pregledom na mjestu ulaska, pratit će Zavod
sukladno odredbama članka 29. Zakona o zaštiti bilja.

(2) Od 1. srpnja 2006. praćenje zdravstvenog
stanja iz stavka 1. ovoga članka obavljat će fitosanitarna
inspekcija.

(3) U razdoblju iz stavka 2. ovoga članka
uvoznik sadnog materijala iz stavka 1. ovoga članka obvezan je pri unošenju
toga sadnog materijala iz trećih zemalja podnijeti fitosanitarnoj
inspekciji na mjestu ulaska prijavu s propisanim podacima o krajnjem korisniku.

(4) Sve dok traje praćenje zdravstvenog stanja,
sadni materijal iz stavka 1. ovoga članka ne smije se premještati bez odobrenja
nad­ležne uprave.

*Donošenje podzakonskih propisa*

Članak 84.

(1) Propise za čije je donošenje ovlašten na
temelju ovoga Zakona, ministar će donijeti u roku od dvije godine od dana
stupanja na snagu ovoga Zakona.

(2) Iznimno od odredbe stavka 1. ovoga članka,
propise za čije je donošenje ovlašten na temelju članka 21. i 22. ovoga Zakona,
ministar će donijeti u roku od dvanaest mjeseci od početka njegove primjene.

(3) Radi usklađenja s propisima Europske unije
ministar može, osim propisa predviđenih pojedinim člancima ovoga Zakona,
donijeti i druge propise potrebne za provedbu ovoga Zakona.

*Propisi koji ostaju na snazi*

Članak 85.

Do donošenja provedbenih propisa na temelju
ovoga Zakona ostaju na snazi propisi doneseni na temelju Zakona o zaštiti bilja
ako nisu u suprotnosti s ovim Zakonom.

*Prestanak važnosti*

Članak 86.

Danom početka primjene ovoga Zakona prestaju
važiti odredbe članka 1. – 14., članka 16. – 23., članka 26. – 28., članka 29.a
– 37. i članka 54. – 79. Zakona o zaštite bilja u dijelu koji se odnosi na
zaštitu bilja, osim odredaba članka 15., 24., 25. i 29. koji ostaju na snazi do
početka primjene odredaba članka 23., 24., 25., 26., 27., 28., 29., 30., 31.,
32., 44., članka 51. točke 22., članka 56. točke 6. i 10., članka 57. točke 9.,
10. i 12., članka 76. stavka 1. točke 5., članka 77. stavka 1. točke 6. i 7. i
članka 78. stavka 1. točke 1. ovoga Zakona.

*Stupanje na snagu i primjena*

Članak 87.

(1) Ovaj Zakon stupa na snagu osmoga dana od
dana objave u »Narodnim novinama«, a primjenjuje se od 1. siječnja 2006.

(2) Odredbe članka 23., 24., 25., 26., 27., 28.,
29., 30., 31., 32., 44., članka 51. točke 22., članka 56. točke 6. i 10.,
članka 57. točke 9., 10. i 12., članka 76. stavka 1. točke 5., članka 77.
stavka 1. točke 6. i 7. i članka 78. stavka 1. točke 1. ovoga Zakona,
primjenjuju se od 1. siječnja 2008.

Klasa: 320-20/05-01/02

Zagreb, 3. lipnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 75/2005-1467